text:
Ditaelo tsa ba ba tshwanetseng go ja Tlolaganyo (43-51)
12 Jaanong Jehofa o ne a raya Moshe le Arone mo lefatsheng la Egepeto a re:2 “Kgwedi eno e tla nna tshimologo ya dikgwedi mo go lona. E tla nna ya ntlha ya dikgwedi tsa ngwaga mo go lona.+3 Bolelelang phuthego yotlhe ya Iseraele lo re, ‘Mo letsatsing la bolesome la kgwedi eno, mongwe le mongwe wa bone o tshwanetse go tseela lelapa la ga rraagwe nku,+ lelapa lengwe le lengwe le nne le nku e le nngwe.4 Mme fa ba lelapa ba le bannye thata ka palo go ka fetsa nku, bone le moagelani wa bone* yo o gaufi ba tshwanetse go e kgaoganyetsa botlhe mo ntlong ya bone go ya ka palo ya batho. Nku eno e tshwanetse go kgaoganngwa go ya ka palo ya batho ba ba tla e jang.5 Nku ya lona e tshwanetse ya bo e itekanetse sentle,+ e na le ngwaga o le mongwe e bile e le e tonanyana. Lo ka nna lwa e tlhopha mo diphelefung tse dipotlana kgotsa mo dipoding.6 Lo tshwanetse go e tlhokomela go fitlha mo letsatsing la bo14 la kgwedi eno,+ mme phuthego yotlhe ya Iseraele e e tlhabe ka lotlatlana.*+7 Ba tshwanetse go tsaya madi mangwe a yone ba a gase mo matlhakoreng a mabedi a kgoro le mo karolong e e fa godimo ya foreimi* ya kgoro mo matlong a ba e jelang mo go one.+8 “‘Ba tshwanetse go ja nama eo mo bosigong joo.+ Ba e je e besitswe mo molelong mme ba e je le senkgwe se se se nang sebediso mmogo+ le merogo e e galakang.+9 Lo se ka lwa ja karolo epe ya yone e le tala kgotsa e bedisitswe, e apeilwe ka metsi, mme lo e bese le tlhogo ya yone, mmogo le maoto a yone le mateng a yone mo molelong.10 Ga lo a tshwanela go baya karolo epe ya yone go fitlha mo mosong, mme karolo epe ya yone e e salang go fitlha mo mosong, lo e fise ka molelo.+11 Mme lo tshwanetse go e ja, lo bofile mabanta a lona,* lo rwele ditlhako* e bile lo tshotse thobane ya lona ka seatla; mme lo tshwanetse go e ja ka bonako. Ke Tlolaganyo ya ga Jehofa.12 Gonne ke tla ralala lefatshe la Egepeto mo bosigong jono ke bo ke bolaya leitibolo lengwe le lengwe mo lefatsheng la Egepeto, go simolola ka motho go fitlha ka phologolo;+ mme ke tla atlhola medimo yotlhe ya Egepeto.+ Ke nna Jehofa.13 Madi ao e tla nna sesupo sa lona mo matlong a lo leng mo go one; ke tla bona madi ao ke bo ke tlola matlo a lona, mme petso eo ga e kitla e tla mo go lona e bo e lo nyeletsa fa ke itaya lefatshe la Egepeto.+14 “‘Letsatsi leno e tla nna segopotso mo go lona e bile lo tshwanetse go lo keteka e le moletlo wa ga Jehofa mo dikokomaneng tsotlhe tsa lona. Lo le keteke e le molao o o nnelang ruri.15 Lo je senkgwe se se se nang sebediso malatsi a le supa.+ Mo letsatsing la ntlha lo tlose tlhama e e nang le sebediso mo matlong a lona ka gonne ope fela yo o jang sengwe se se nang le sebediso, go simolola mo letsatsing la ntlha go fitlha ka la bosupa, motho yoo o tshwanetse go bolawa.*16 Mo letsatsing la ntlha lo tshware kopano e e boitshepo, le mo letsatsing la bosupa lo tshware kopano e nngwe e e boitshepo. Go se ka ga dirwa tiro epe mo malatsing ano.+ Se motho mongwe le mongwe a tlhokang go se ja, ke sone fela se lo ka nnang lwa se dira.17 “‘Lo tshwanetse go keteka Moletlo wa Senkgwe Se se Se Nang Sebediso,+ ka gonne mo go lone letsatsi leno, ke tla ntsha boidiidi* jwa lona mo lefatsheng la Egepeto. E bile lo tshwanetse go boloka letsatsi leno e le molao o o nnelang ruri mo dikokomaneng tsa lona.18 Mo kgweding ya ntlha, ka letsatsi la bo14 la kgwedi eo go le maitseboa, lo je senkgwe se se se nang sebediso go fitlha mo maitseboeng a letsatsi la bo21 la kgwedi eo.+19 Go se ka ga fitlhelwa tlhama e e nang le sebediso mo matlong a lona malatsi a le supa ka gonne fa mongwe a ka ja sengwe se se nang le sebediso, e ka ne e le motswakwa kgotsa motho wa mo lefelong la lona,+ motho yoo o tshwanetse go bolawa.*+20 Lo se ka lwa ja sepe se se nang le sebediso. Lo je senkgwe se se se nang sebediso mo matlong otlhe a lona.’”21 Moshe o ne a potlaka a bitsa bagolwane botlhe ba Iseraele+ mme a ba raya a re: “Tsamayang lo ye go tlhophela malapa a lona diphologolo tse dinnye,* mme lo di tlhabe gore e nne setlhabelo sa Tlolaganyo.22 Go tswa foo, lo tshwanetse go ina ngata ya setlhatshana sa mosiama mo mading a a mo sekotleleng lo bo lo kgatšha karolo e e fa godimo ya kgoro le mo matlhakoreng a mabedi a yone ka madi ao; mme ope wa lona a se ka a tswela kwa ntle ga ntlo ya gagwe go fitlha mo mosong.23 Mme e tla re fa Jehofa a feta gore a tlisetse Baegepeto petso a bo a bona madi mo karolong e e fa godimo ya kgoro le mo matlhakoreng a yone a mabedi, ruri Jehofa o tla tlola kgoro eo, mme ga a kitla a letla gore petso eo ya loso* e tsene mo matlong a lona.+24 “Lo tshwanetse go keteka moletlo ono e le molao o o nnelang ruri mo go lona le mo go bomorwaalona.+25 Mme fa lo tla mo lefatsheng le Jehofa a tla le lo nayang fela jaaka a buile, lo tshwanetse go keteka moletlo ono.+26 Mme fa bomorwaalona ba lo botsa ba re, ‘Moletlo ono o kaya eng mo go lona?’+27 lo ba reye lo re, ‘Ke setlhabelo sa Tlolaganyo se se ntshediwang Jehofa, yo o neng a tlola matlo a Baiseraele kwa Egepeto fa a ne a tlisetsa Baegepeto petso, mme o ne a tlogela matlo a rona.’”Foo batho ba ne ba ikoba ba bo ba obama.28 Ka jalo, Baiseraele ba ne ba tsamaya mme ba dira fela jaaka Jehofa a ne a laetse Moshe le Arone.+ Ba ne ba dira fela jalo.29 Go tswa foo, bosigogare Jehofa o ne a bolaya leitibolo lengwe le lengwe mo lefatsheng la Egepeto,+ go simolola ka leitibolo la ga Faro yo o neng a ntse mo setulong sa gagwe sa bogosi go fitlha ka leitibolo la legolegwa le le neng le le mo kgolegelong* le leitibolo lengwe le lengwe la diphologolo.+30 Faro o ne a tsoga mo bosigong joo, ene le batlhanka botlhe ba gagwe le Baegepeto ba bangwe botlhe, mme go ne go na le selelo se segolo mo Baegepetong ka gonne go ne go se ntlo epe e go se nang moswi mo go yone.+31 Ka yone nako eo, o ne a bitsa Moshe le Arone+ mo bosigong joo a bo a ba raya a re: “Emang lo tswe mo gare ga batho ba me, lona le Baiseraele ba bangwe. Tsamayang lo ye go direla Jehofa fela jaaka lo buile.+32 Tsayang le matsomane a lona le metlhape ya lona mme lo tsamaye fela jaaka lo buile.+ Mme gape lo tshwanetse go ntshegofatsa.”33 Baegepeto ba ne ba simolola go emelela batho gore ba tswe ka bonako+ mo lefatsheng la bone mme ba ba raya ba re: “Fa lo sa tsamaye, re tlile go swa rotlhe!”+34 Ka jalo, Baiseraele ba ne ba tsaya tlhama ya bone ya bupi e e se nang sebediso e le mo dikotleleng tse ba dubelang mo go tsone, di phuthetswe ka diaparo tsa bone ba di baya mo magetleng.35 Baiseraele ba ne ba dira jaaka Moshe a ba boleletse, ba kopa Baegepeto dilwana tsa selefera le tsa gauta mmogo le diaparo.+36 Jehofa o ne a dira gore Baegepeto ba bontshe batho bano bopelonomi, mo ba ileng ba ba naya se ba neng ba se kopa, mme ba ne ba gapela Baegepeto dithoto tsa bone.+37 Go tswa foo, Baiseraele ba ne ba tswa mo Ramesese+ ba ya kwa Sukothe,+ banna ba ka nna 600 000 ba ba tsamayang ka dinao, kwantle ga bana.+38 Mme setlhopha se segolo sa batho ba ba farologaneng*+ le sone se ne sa tsamaya le bone, mmogo le matsomane le metlhape, e le diruiwa tse dintsi thata.39 Ba ne ba simolola go besa tlhama e ba neng ba tlile le yone go tswa kwa Egepeto ba bo ba dira senkgwe se se kgolokwe se se se nang sebediso. Tlhama eo e ne e se na sebediso ka gonne ba ne ba lelekilwe kwa Egepeto ka tshoganyetso mo ba neng ba se ka ba kgona go itirela mefago.+40 Ka nako ya fa Baiseraele ba ne ba tswa kwa Egepeto,+ ba ne ba feditse dingwaga di le 430+ e le batswakwa.41 Kwa bokhutlong jwa dingwaga di le 430, mo go lone letsatsi leno, boidiidi* jotlhe jwa ga Jehofa bo ne jwa tswa mo lefatsheng la Egepeto.42 Ke bosigo jo ba tla bo ketekang e le go gopola nako ya fa Jehofa a ba ntsha mo lefatsheng la Egepeto. Bosigo jono ke jo batho botlhe ba Iseraele ba tshwanetseng go bo ketekela Jehofa mo dikokomaneng tsotlhe tsa bone.+43 Go tswa foo, Jehofa o ne a raya Moshe le Arone a re: “Ono ke molao wa Tlolaganyo: Ga go na motswakwa ope yo o tshwanetseng go e ja.+44 Mme fa mongwe a na le motlhanka yo o rekilweng ka madi, lo tshwanetse go mo rupisa.+ Morago ga moo, ke gone a ka nnang a e ja.45 Motho yo o agileng le lona le modiri yo o thapilweng ba se ka ba e ja.46 E tshwanetse go jelwa mo ntlong e le nngwe. Ga lo a tshwanela go ntshetsa nama epe kwa ntle ga ntlo e bile ga lo a tshwanela go roba lerapo lepe la yone.+47 Phuthego yotlhe ya Iseraele e tshwanetse go e keteka.48 Fa motswakwa a nna le lona mme a batla go ketekela Jehofa Tlolaganyo, monna mongwe le mongwe mo ntlong ya gagwe o tshwanetse go rupisiwa. Morago ga moo, a ka nna a atamela gore a e keteke, mme o tla nna jaaka motho wa mo lefelong la lona. Mme gone monna ope yo o sa rupang a se ka a e ja.+49 Motho wa mo lefelong la lona le motswakwa yo o mo gare ga lona, ba tla kaelwa ke molao o le mongwe fela.”+50 Ka jalo, Baiseraele botlhe ba ne ba dira fela jaaka Jehofa a ne a laetse Moshe le Arone. Ba ne ba dira fela jalo.51 Mo go lone letsatsi leno, Jehofa o ne a ntsha Baiseraele mmogo le boidiidi* jwa bone mo lefatsheng la Egepeto.


c: text/html

text:
Fa a sena go aloga go tswa sekolong sa kwa godimo, Albertina Sisulu o ne a ikatisa go nna mooki. Ka 1940 o simolotse go dira kwa Bookelong jwa Kakaretso kwa Johannesburg, fa a neng a oka le mosadi wa ga Nelson Mandela wa ntlha, Evelyn. E ne e le fa fa gape Albertina a nneng a dira le kgaitsadi a monna wa gagwe wa isago e leng, Barbie.
Botshelo jaaka mooki wa moikatisi bo ne bo se bonolo. Albertina o ne a tshwanetse go itebaganya le bosemorafe bo bo tseneletseng ba badirammogo ba gagwe, le ba ba mo maemong a kwa tlase go feta. Mo godimo ga moo, o ne a tshwanelwa ke go dirisa tuelo gagwe e nnyan go duelela diaparo tsa gagwe tsa tiro e e tshwanang mme nako ya gagwe e ne e dirisiwa kwa hoseteleng ya baoki. Jaaka mmelegisi, Albertina o ne a etela balwetsi ba gagwe mo metsesetoropong mme se se ne se dirwa ka dinao.
Albertina o ne a tshwanetse rwala didiriswa tsa gagwe tsa mmelegisi tsotlhe le melemo ntlo le ntlo. Se se ne se dirwa ka thuso ya sutukheisi mo tlhogong ya gagwe. Albertina o ne a nna Mooki yo o Kwadisitsweng ka 1944 le mmelegisi ka 1954. Ka 1980 o ne a tlhomiwa go mooki mogolo wa sepetlele se sennye sa kwa Orlando Botlhaba, kwa Soweto.
O ne a tswelela go dira fa go fitlha fa a ne a ya phenšeneng ka 1983. Morago ga moo o ne a direla Ngk Abu Baker Asvat, ngaka ya poraefete kwa Soweto. O ne a mo letlelela go tswelela ka ditiro tsa gagwe tsa sepolotiki a ntse a thapilwe ke ena mme bobedi ba ne tlhamile kamano e e tseneletseng. O ne a tswelela go mo direla go fitlhela fa a bolawa ka 1989.
Ka bo1950 Albertina o nnile karolo ya botlhokwa ya Tshwaragano ya Basadi ba Aforika Borwa. O ne a le kwa pele mo ntweng kgatlhanong le kgatelelo ya bong mme a gwanta kgatlhanong le melao ya dipasa. Albertina o ne e na le seabe mo go thapiweng ga baoki go ya kwa Tanzania go emisetsa baoki ba kwa Borithane ba neng ba tlogela fa Tanzania e ikemela ka 1961.
Ka 1983, o ne a le moporesidente-mmogo wa United Democratic Front (UDF). Ka 1989 o ne a etelapele baemedi ba baeteledipele ba UDF go ya kwa Yuropa le Amerika go kopano le Ditonakgolo le Baporesidente gore ba itsese ka ga tshotlego ya bontsi mo Aforika Borwa ka nako ya tlhaolele.
Ditiro tseno di ne tsa tla le tlhotlhwa, go akarediwa go tlhorontshiwa ke mapodisi ditaelo tsa go iletswa le fa e le go tlhatlhelwa. Morago fa kgaratlho e ne e setse e fedile le Aforika Borwa e nnile le ditlhopho tsa yona tsa ntlha tsa temokerasi ka 1994, Albertina Sisulu o ne a nna Leloko la Palamente mme matshwenyego a gagwe a magolo e ne ya nna tshotlego ya basadi le bana. Mo dingwageng tse di fetang 50, botshelo ba ga Albertina bo ne ba dirisiwa go ineela mo go Motheo wa Albertina Sisulu a dira go tswelela go tokafatsa matshelo a bana le bagodi.
Gape o ne a tlhoma Albertina Sisulu Multipurpose Resource Centre/ASC e e theilweng mo go tlhabololeng Orlando Bophirima, boagi moo ba lelapa la Sisulu ba neng ba nna gona. Senthara eno e ikaelela go samagana le merero ya loago le go fokotsa mathata, e tlamela ka ditirelo tse di jaaka tse dilatelang:
Sekolong sa bana ba ba nang le ditlhoko tse di kgethegileng; senthara ya Tlhabololo ya Bana; karolo ya kwa ntle ga sekolo ya bana ba ba nang le bogole mo ba ka ithutang bokgoni jwa go dira gore ba bone diphatlhatiro le go nna batsayakarolo ba ba tlhagafetseng mo ikonoming y anaga; mananeo a kotlo; holo ya ditirelo tse dintsi ya morafe; porogorama ya phitlhelelo.Translated by Lawrence Ndou

robotstxt: allowed

filter: keep


text:
Seabe sa basadi ba Bantwane jaaka bahumagadi le bomme se bonagala mo diphetogong tsa moaparo wa setso o o aparwang mo magatong a a farologaneng a kgolô. Magato ke: lesea; mosetsana; legammana; sealogana; mothepa; le lekgarebe. Ke fela morago ga lenyalo mme thata morago ga tsalo ya leitibolo la gagwe mo mosadi wa Montwana a rebolelwang seêmô sa mosadi, se se kayang gore ke mme le mohumagadi.
Mediro-phetô, e e jaaka ditiro-tsamaiso tsa kalogo, manyalo le diphitlho, e direlwa mo digotlong tsa magae. Pele ga mediro ya thupiso (bojale) e e bopang karolo ya koma (paka yotlhe ya bojale), basetsana ba magammana ba tsenela modiro wa bonana. Ono ke modiri o o boiphitlho, ka ge basetsana ba Bantwane ba abelwa semmuso seêmô sa setlhopha morago ga thupiso. Ka motsi wa thupiso, jaaka magwera, ba mo seêmông tsa phetogelelo – ga se bana ebile ga se bagolo. Ka paka e, mo ba angwang bonolo ke maatla a tsenyô, ba bewa ka senosi.
Fa mosetsanyana a simolola goya kgweding o dudiswa ka senosi malatsi ale mmalwa. Mme o neelwa tshega e e kgabisitsweng go se gontsi ka mela ya dikonopo le dithapo tsa letlalo tse di tshekinyegang, go supa legato le le ntšhwa mo phetogong ya gagwe gotswa bongwaneng goya bosading.
O apara gape ntepana, khiba ya kwa morago e nnye mo go ya mosadi yo o nyetsweng. Jaaka tshega, gantsi e kgabiswa fela ka dikonopo le megala ya ditalama e e tsepameng e e akgegang, e e tshwanang le e e fitlhelwang mo dikhibeng tsa kwa morago tsa basadi ba ba nyetsweng. Bojale bo kaetswa ke mohumagadi wa kgosi yo mogolo, basadi ba ba golo le basetsana ba ba rupileng.
Tsamaiso e akaretsa tiro-tsamaiso ya go beola moriri, e mo go yona moriri wa basetsang o dirwang sebopego se se tshwanang le setilo sa baesekele (tlhotswana) mme o forogotlhwe ka mosidi le mafura, fa difatlhego tsa bona a motwang ka mafura le letsoku. Basetsana ba neelwa dikhiba tsa letlalo ke bommaabona tse ba di aparang ka ntepana. Matswele a bona ga a apeswe, matsogo a rwesa maseka a bojang (ditokwa) mme ba apara dibaga (mathala) mo melaleng ya bona.
Morago ga paka ya bona ya fatlhogo ya kwa tshimologong, majale a dula kgwedi kwa ntlong ya bojale (mphato), kwa ba bonang ditaelô tsa thobalano le tsa legae. Ba tsenela thupiso e e etsiswang le taoloso ya labia minora. Legato leno le supiwa ka dikopelo le mebino, go nonofatsa dikamano tsa botsalano magareng ga majale.
Ba rutwa go dira dimpopo tsa botsadisi (gimwane kgotsa popenyane) le meseme gotswa mo lotlhakeng (legolo) le go kgabisa dinkgo tsa fa gae (mogope). Ka legato la bofelo la thupiso, basetsana ba bitswa boramaswaile, mme ba motiwa ka molora pele ba boela gae kwa ba tla rebolelwang seêmô sa bokgarebe
Go basimane ba Bantwane, tsamaiso ya bogwera – jaaka e e tsweleditsweng ke bankane ba bona ba basetsana – e gatelela seêmô sa phetogelelo sa bona mme gape e ba baakanyetsa karolo ya bona ya isago e ba tlileng go e tshameka mo setšhabeng. Makolwane a a satswang go rupiswa a apeswa diaparo tsa basadi mme meriri ya bona e rulaganngwa ka motako wa setulo sa baesekele wa majale.
Mo mathekeng ba rwala mabanta a bojang a a tsentsweng ditalama a a rulagantsweng ka tlhatlhamano ya bosweu, bohibidu le bontsho kgotsa mmala wa loapi, mme go selwe morago ke pinki – go tshwantshanya thulaganyo-mmala e e aparwang ke majale le basadi ba ba nyetsweng. Morago ga bogwera, banna ba Bantwane ba apola matshwao otlhe a bonna-sadi mme ba tseye dikarolo tse di tlhaotsweng le go tlhaloswa tsa borafe.
Translated by Nchema Rapoo


text:
351Lefoko la Morena la ba la tla kwa go nna la re: 2“Morwa-motho, lebisa sefatlhego kwa thabeng ya Seire, ò e rerele, ò e kgalemele,
3ò e ree ò re: ‘Morena Modimo o bua jaana o a re:
“ ‘Bona, ke tla go tlhasela,
wena thaba ya Seire,
ke go tsholeletsa letsogo,
ke go fetola sekaka le theregiso.
4Metse ya gago
ke tla e fetola marope;
mme wena o tla fetoga sekaka
gore ò tle ò itse,
fa ke le Morena.
5“ ‘E re ka ò tlhoile Baiseraele ka go sa feleng, wa ba neela mo thateng ya tšhaka ka sebaka sa tatlhego ya bone, ka sebaka sa petso ya molato ya bofelo, 6ka moo, ruri, ka bophelo jwa me! O dirile molato ka go tsholola madi; ka moo madi a tla go latelela.’ Morena Modimo o a re jalo. 7‘Thaba ya Seire ke tla e dira sekaka le theregiso. Ke tla fedisa mo go yona yo o tswang teng le yo o boelang gona. 8Dithaba tsa gago, Etomo, ke tla di tlatsa babolawi ba gago. Fa e le meboto ya gago le megorogoro ya gago le melapo ya gago, ba ba bolailweng ka tšhaka ba tla wela mo go tsona. 9Ke tla go fetola sekaka se se sa khutleng; ga go kitla go nna ope mo metseng ya gago, gore lo itse, fa ke le Morena.
10“ ‘E re ka ò buile wa re: “Ditšhaba tse pedi le mafatshe a mabedi e tla nna tsa me; re tla di rua” – le fa Morena a le teng koo – 11ka moo, ka bophelo jwa me! ke tla go direla ka fa bogaleng jwa gago le ka fa lefufeng la gago tse o di ba diretseng ka ntlha ya letlhoo la gago. Ke tla ikitsise mo go bone, mogang ke go atlholang.’ Morena Modimo o a re jalo. 12‘O tla lemoga gore ke nna Morena. Ke utlwile dikgalo tsotlhe tsa gago tse ò di buileng ka ga dithaba tsa Iseraele wa re: “Di fetogile sekaka. Re di neilwe go di ja boswa.” 13Lo ikgodisitse, lwa nnyatsa, lwa bua tse dintsi ka ga me ka matepe; ke utlwile!’
14“Morena Modimo o buile jaana wa re: ‘Le fa lefatshe lotlhe le itumela, wena ke tla go fetola sekaka. 15O ne ò itumelela boswa jwa Baiseraele, ka gonne bo ne bo sentswe. Le wena ke tla go direla jalo. O tla fetoga sekaka, wena thaba ya Seire le Etomo yotlhe mmogo. Ba tla itse jalo, fa ke le Morena.’ ”


text:
THUTO 23
Dikgatiso Tsa Rona di Kwalwa le go Ranolwa Jang?
Gore re kgone go bolela “dikgang tse di molemo” mo “setšhabeng sengwe le sengwe le lotso le teme le batho,” re dira dikgatiso ka dipuo di feta 750. (Tshenolo 14:6) Re kgona jang go fitlhelela tiro eno e kgolo? Re thusiwa ke ditlhopha tsa bakwadi ba ba mo lefatsheng lotlhe le setlhopha sa baranodi ba ba dirang ka natla—botlhe ke Basupi ba ga Jehofa.
Tshedimosetso e kwalwa pele ka Seesemane. Setlhopha se se Laolang se okamela tiro e e dirwang ke Lephata la Bokwaledi le le kwa ntlokgolo ya lefatshe lotlhe. Lephata leno le rulaganya dikabelo tsa bakwadi ba ba direlang kwa ntlokgolo le kwa diofising tse dingwe tsa makala. Go nna le ditlhopha tsa bakwadi ba ba tswang mo dinageng tse di farologaneng go re thusa gore re kwale ka ditlhogo tse di amang batho ba ba tswang mo ditsong tse di farologaneng.
Tshedimosetso e romelwa kwa baranoding. Fa tshedimosetso e sena go tlhatlhobiwa le go tlhomamisiwa gore e siametse go gatisiwa, e romelwa ka mokgwa wa eleketeroniki kwa baranoding ba ba mo lefatsheng lotlhe, ba ba dirang tiro ya go ranola, go tlhatlhoba gore a dikgopolo tsotlhe tsa Seesemane di ranotswe sentle le go bala tshedimosetso eo gape go utlwa gore a e balega sentle. Ba leka ka natla go tlhopha “mafoko a a nepileng a boammaaruri,” a a tla kgonang go tlhalosa bokao jwa Seesemane sentle ka puo ya bone.—Moreri 12:10.
Dikhomputara di akofisa tiro. Khomputara e ka se kgone go dira tiro e e dirwang ke bakwadi le baranodi. Le fa go ntse jalo, ba ka kgona go dira tiro ya bone ka bonako ba dirisa didikishinare tse di mo khomputareng le didirisiwa tse dingwe tsa go dira dipatlisiso. Basupi ba ga Jehofa ba dirile thulaganyo ya khomputara e e bidiwang Multilanguage Electronic Publishing System (MEPS) e e kgonang go tsenya tshedimosetso ka dipuo di le makgolokgolo le go e kopanya le ditshwantsho gore e baakanyediwe go ya go gatisiwa.
Ke ka ntlha yang fa re dira maiteko a a kanakana a go ranola dikgatiso le ka dipuo tse di buiwang ke batho ba le mmalwa fela? Ke ka gonne thato ya ga Jehofa ke gore “batho ba mefuta yotlhe ba bolokwe mme ba tle mo kitsong e e leng yone, ya boammaaruri.”—1 Timotheo 2:3, 4.
Ke tiro efe e e akarediwang fa go kwalwa dikgatiso tsa rona?
Ke ka ntlha yang fa re ranola dikgatiso tsa rona ka dipuo di le dintsi jaana?


text:
Batho ba letso la Setswana
Batho ba letso la Setswana (Batswana, mo bongweng Motswana) ke batho ba ba tlholegang mo brwa jwa Aferika. Puo ya Setswana e buiwa ke batho ba letso la setlhopha sa Bantu ba ba tswang kwa dipuong tsa kwa Niger–Congo. Batho ba letso la Setswana ba aga bontlha jwa selekanyo sa masome a boferabobedi jwa palo ya batho ba Botswana.
Mo dinakong tsa bogologolo, pitso e e neng e tumile ya Batswana e ne e le Bechuana. Europa ba ne ba bitsa raya Tswana e le Bechuanaland. Mo dipuong tsa Setswana, ka go rialo, Botswana ke leina le le rayang lefatshe la Batswana.
Merafe le babusi ka go farologanya[paakanyo | edit source]
Botswana[paakanyo | edit source]
Botswana wa gompieno (yo o neng a bidiwa British protectorate of Bechuanaland) o bileditswe mo bathong ba Batswana. Merafe yotlhe e e 'tumileng' mo nageng eo e bua puo ya Setswana. Merafe yotlhe e, e busiwa ke dikgosi. Yo motona ke Kgosikgolo , yo o busang Ntlo ya Dikgosi. Ka jalo bana ba kgosi go ya ka dintlo, tsa yone ke dikgosi, go tswa go yo mogolo go ya go yo mmotlana. Ba ka latelelana ka go busa. Mo dinakong tsa bogologolo ba ne ba abelwa mafelo kgotsa motse go busa ele dikgosi tsa motse yo o rileng. Ba na le Kgotlakgolo e mo go yone go busang Kgosikgolo mmogo le morwa yo motona. Babusi botlhe ba ba tswang mo lelapeng le le lengwe ba a sikarana fa a ba bangwe ba kgaogana go tsweng mo lelapeng kgotsa losikeng loo.
Merafe e e tumileng ya Batswana ke:
- Bakgatla
- Bakwena
- Balete
- Bangwato
- BaNgwaketse
- Barolong
- Batawana
- Batlokwa
- Bahurutshe
- Bakubung
- Batshweneng
- Batlhaping
- Batlharo
Modimo o o nko e e metsi[paakanyo | edit source]
Modimo o o nko e metsi Gantsi ga re lemoge fa tikologo ya rona e ama puo ya rona. Mo Setswaneng go na le dilo tse dintsi tse di amang ka fa re buang ka teng. Dingwe tsa tsone ga re di tseye tsiya, ga re tseye fa di ka nna le seabe sepe se se utlwalang mo go ameng ka fa re dirisang puo ka teng. Mme selo se se fitlhelwa mo puong nngwe le nngwe. Tsaya sekai, morafe wa MaEskimo (bangwe ba ka nna ba tsaya fa ke kgetholola, ba batla gore ke bitse morafe o ke re BaEskimo – ba tlaa nkinela diatla metsing.) go dumelwa fa o na le mafoko a mantsi a a rayang kapoko ka kapoko ke karolo e kgolo ya matshelo a bone. Fela kapoko e le karolo e kgolo ya matshelo a bone, rona jaaka Batswana kgomo ke yone pinagare ya itsholelo ya malwapa ka bontsi. Batswana ka ngwao re ba rua kgomo. E re ntswa dinamanyane di foforwa ke leuba, kgotsa bontsi bo hularela temo, kgomo e santse e le sesupo sa itsholelo e bile monna yo kgomo tsa gagwe di thibang marang a letsatsi o tlotlega setšhabeng. Kgomo e humisitse puo ya rona thata. Re ka akanya ka mafoko a mantsi a a amanang le kgomo. Ga re kitla re kgona go a nankola otlhe mme re tlaa kgotlha fela ka lotlhokwa.
Le rona fela jaaka MaEsekimo re na le kgumo e e boitshegang ya mafoko a a rayang kgomo. A re simolole fela ka gore ngwana wa kgomo o bidiwa namane, mme re bo re tswelela ka go tlhalosa dinamane. Mohungwana ke namane e e fitlhetsweng mo kgomong mmaayo a sena go swa. Lebotlana ke namane e e leng gone e tsalwang. Lesolemotlhabana ke lebotlana le le godileng. Lesole ke namane e e tiileng e e godileng. Moalolelo ke namane e e tlogedisitsweng go anya mmaayo. Kgomo e tonanyana e e sa fagolwang re e bitsa re re poo. Sempoo ke poo e e sa fagolegang sentle. Tshikela ke poo e e fagtsweng e godile. Mo kgomong tse di namagadi re a tle re re, letsetse ke kgomo e fetsa go tsala. Lephusa lone ke kgomo e dusitse e palangwe ke poo. Kgomo e e gangwang yone re e bitsa leradu. Fa e sa ntshe maši a mantsi re e bitsa re re motete. Fusa ke kgomo, e sena go koba namane gore e sa tlhole e anya – ra re e husitse. Mageri ke mašwi a e leng gone a remang a re a bitsang themisani. Moreba one ke kgomo e e sa tsaleng.
Khumo ya mafoko mo setswaneng[paakanyo | edit source]
Ke lekile go supa fa Setswana se humile mafoko a a rayang kgomo ka kgomo e le karolo e e botlhokwa ya matshelo a Batswana. Mafoko le diane di di ntsi tse di buang ka kgomo. Go na le ditumelo tsa Setswana tse di amanang le kgomo. Go dumelwa gore fa kgomo e jele lesapo la motho madi a yone a tlhakana le maši. Gape Batswana ba dumela fa dirwe dingwe tsa kgomo di sa siamela batho bangwe. Go na le dirwe dingwe tsa kgomo tse di jewang ke bomme, dingwe e nne tsa borra fa bagodi ba na le tsa bone. Dinama tse di tshwanang le bo telele, diphilo, mokoto le dinama tse dingwe ga di jewe ke mongwe le mongwe. Ka jalo kgomo ke karolo ya tumelo ya Setswana, ke sone se bangwe ba e bitsang modimo o o nko e metsi, le fa nna ke ebisa sešabo fela. Dikai re ka tsaya tse dintsi go supa fa re le baruakgomo, ka jalo a re kgwe mowa di ise di timela batho ba ga matshaba le kgomo matlogela temo e le seholela
Aforika Borwa[paakanyo | edit source]
Bontsi jwa Batswana ba nna kwa Aforika Borwa. Ke bangwe ba batho ba letso la mmala wa sebilo, mme gape Puo ya Setswana ke nngwe ya dipuo di le somelebongwe tsa semmuso tsa naga ya Aforika Borwa. Pele ga ngwaga wa 1994, Batswana ba kwa Aforika Borwa e ne e le baagi ba Bophuthatswana e leng bontlha bongwe jwa karolo ya dinaga tsa Bantustan. Ba kgaogantswe jalo ka nako ya dintwa tsa kwa Aforika Borwa tsa tlhaolele.
Mo bogosing jwa Setswana go tla Kgosi (go bo go tla yo motona ebong Kgosikgolo):
- Bafokeng (Lefelo la Rustenburg)
- Bafokeng
- Bafokeng Ba Ga Motlatla
- Batlhaping (Batshwara ditlhapi ba kwa lefelong la Taung), ba kgaogane pele ga ngwaga wa 1800, Batlhaping ke setlhopa kgotsa karolo ya barolong go tswa go Lowe, ke babina tholo ka tsalo eseng tlhapi (Ba ana tlhapi), bane ba bidiwa Batlhaping fela morago ga go sala fa nokeng ba tshwara ditlhapi, le mororo ele Barolong. Botlhe ba tshwanela ke go tsaya tholo jaaka phologolo ya bonne ka go tshwana.
- Batlhaping Bagaphuduhudu
- Batlhaping Bagaphuduhutswane
- Batlhaping Ba Ga Maidi
- Batlhaping Ba Ga Mothibi
- Batlhaping Ba Ga Bantsijang
- Batlôkwa
- Batlôkwa Ba Ga Sedumedi
- Batlokwa Ba Bogatsu
- Batlokwa Boo Matlapane
- Barôlông Barratlou
- Barolong Boorratlou Boomokalaka
- Barôlông Barratlou Boomariba
- Barôlông Barratlou Booseitshiro
- Barôlông Barratlou Boomakgobi
- Barôlông Boo Ratlou Ba Ga Phoi
- Barôlông Baseleka
- Barôlông Barrapulana
- Barôlông Barratshidi
- Barôlông Ba Ga Molefe Ba Moata
- Barôlông Ba Ga Makgobi
- Barolong Boo Morakile
- Barôlông Boo Lefifi
- Barôlông Ba Ga Moroka (Puthaditjaba, Free State, SA)
- Barolong Ba Ga Phathudi
- Bahurutshe (ba kgaogane pele ga ngwaga wa 1800 mo lefelong le le sa itseweng, ba bobedi ba ba ileng ba kopana le Bahurutshe ba Boomokgatlha gape le Bahurutshe Bagamoilwa, gape morago ba kgaogana gape). Mo ditsong le ne le kwadiwa gotwe Bahurutshe.
- Bahurutshe Ba Ga Mothogae
- Bahurutshe Ba Ga Gopane
- Bahurutshe Ba Ga Le-Ncoe
- Bahurutshe Ba Ga Mokgoswa
- Bahurutshe Ba Ga Suping
- Bakgatla, ba kgaogane go nna ditlhopha tsa
- Bakgatla ba Kgafela
- Bakgatla ba Mosetlha
- Bakgatla ba Mmakau
- Bakgatla ba Mocha
- Bakgatla ba Seabe
- Bakgatla ba Moche
- Bakgatla ba Mmanaana
- Bakwena
- Bakwena Ba Ga Molopyane
- Bakwena Ba Mare A Phogole
- Bakwena Ba Magopa
- Bakwena Boo Modimosana Ba Ga Mmatau
- Bakwena Ba Morare (Madikwe)
- Bakwena Ba Ga Sechele (Molepolole)
- Batlharo ba kgaoganela kwa: (Kuruman, SA)
- Batlharo Ba Ga Lotlhware
- Batlharo Ba Ga Masibi
- Bapo
- Bapo Ba Ga Mogale
- Baphalane Ba Ramokoka
- Baphalane Ba Mantserre
- Batlhako Boo Mututu Ba Ga Mabe
- Baphiring
- Bataung Ba Moubane
- Bataung Ba Hlalele
- Baphuting Ba Ga Nawa
- Batloung Ba Ga Shole
- Bakubung Ba Ratheo (Ledig/Patsima, Mankwe, Bokone-Bophirima, SA)
- Bakubung ba ga Marakwana
- Ba Nare
- Barokologadi Ba Ga Maotwa (Pitsedisulejang, Madikwe, Bokone-Bophirima, SA)
- Batlhalerwa
- Batlhako (Bokone-Bophirima, Mabeskraal)
- Batlhako ba Matutu
- Batlhako ba Leema
Mafelo a sele[paakanyo | edit source]
Mo Namibia gape le Zimbabwe Batswana ga ba age bope bontlha jwa merafe ya mafatshe e gope. Mme mo Namibia bonntse jwa Batswana ke Batlharo ba ba agang mo Metsweding, Mokaleng le Gobabis.
Leruo[paakanyo | edit source]
Tswana ke leina le lengwe la mefutla ya lerui la mo Botswana.
- Dikgomo
- Tswana (kgomo)
- Dinku
- Dipudi
- Dipitsi
- Ditonki
- Ditonki tsa Batswana di dirisiwa thata mo nakong ya leuba.
Dipadi tse dingwe[paakanyo | edit source]
- tsebe ya WorldStatesmen ka tsa polotiki le bodiredi jwa semmuso, goya ka lefatshe lengwe le lengwe
- http://archive.lib.msu.edu/DMC/African%20Journals/pdfs/PULA/pula015001/pula015001004.pdf
Barolong boo phatudi


text:
Tshupô ya Tshwene
Ditshwene tsa Chacma, Papio Ursunis, ga se gantsi di rwala maikarabelô a tatlhegelô ya leruo, fela mephato e ka baka ditshenyô tse di feteletseng mo ditshimong tsa morara, merogo le tsa maungo. Di teng kwa dikgaolong tse di farologaneng go ralala Afrika Borwa, ntle fela le kwa Namaqualand Sandveld, kwa go nang le lefelo-boiphitlho la bosigo le le nnye.
Di tlwaetse sentle ditikologo tse di fetofetotsweng ke batho, mo batho ba fepang ditshwene go gatelela kamano ya batho le dijo, gape le go bega moono o o beyang ditshwene kwa godimo ga batho, ka ge ditshwene tse di dikgoka gantsi di tseela tse di seng dikgoka dijo.
Ditshwene di na le sefene se se tshwanang le sa ntša, mme di mmala o mosetlha mo mmeleng otlhe goya go mmala o o ratileng go nna bontsho kgotsa bosetlha- borokwa, ka matlhakore a molala a mantsho le boboa jo bontsho mo diatleng le dinaong tsa tsona. Ke ditshwene tse kgolo. Goya ka the Predation Management Manual, ditona di meta boleele jwa 120 cm goya go 160 cm, bokete kwa 25 kg goya go 45 kg, mme di na le meno a a bogale jwa legare, ka moêtse o o fifetseng mo molaleng le magetleng. Megatla ya tsona e ka nna boleele jwa go fitlha go 86 cm. Ditshegadi di boleele jwa 100 cm goya go 120 cm ka bokete jwa 12 kg goya go 20 kg. Megatla ya tsona e meta magareng ga 50 cm le 60 cm.
Ditshwene di nna mo seêmông sa tsadisano fa di le dingwaga di ka nna tlhano, mme di tsadisana ngwaga otlhe. Paka ya go dusa ke dikgwedi di le thataro mme ditshwenyane di kgweswa fa di le dikgwedi di le thataro, fela di tla dula di ikaegile ka bommatsona go bona tshireletso go fitlha fa di le bogolo jo bo ka nnang dingwaga di le pedi. Borre ba bobabaledi go gaisa go bana ba bona mme gangwe le gape ba tla sala ba tlhokometse bana fa bommaabona ba tsoma.
Ditona tse di setseng di godile gantsi di sia mophato o di tsaletsweng mo go ona mme di leke go golagana le mophato o mongwe fa di le bogolo jwa dingwaga di ka nna supa, mme seno se thusa go tshola tsadisana-gare ele kwa tlase. Ditona di nna mo kotsing thata mme gantsi di bonwa fa ele ditlhokatsebe ka nako e di senkang mophato o mo ntšhwa. Fa moeteledipele – yo o bitswang tona-tshimolodi – a digwa mo maemong, moeteledipele yo montšhwa a ka bolaya bana ba moeteledipele wa maloba. Ka go tlhoka bana ba ba anyang, ditshegadi di siamela go tsadisa gape ka bonako. Ditshwene di ka gola go fitlha di nna bogolo jwa dingwaga di le 40.
Mokgwa wa Polaô le Phepô
Mephato e ka bopwa ke bonnye jwa ditshwene di le supa goya go tse di lekgolo le go feta, le katologo ya felo-bodulo e e farologanang magareng ga 1.5 km² goya go 40 km², goya ka The Endangered Wildlife Trust. Mephato e megolo gantsi e nna le felobodulo jo bogolo mme di tsome ka bontsi jo bo kwa tlase, fa mephato e e kgonang go fitlhelela dijo tsa boleng jo bo kwa godimo le ditlabakelo di na le go nna le felobodulo jo bo nnye mme di tsome ka bontsi.
Ditshwene ka nako e kgolo di dira motshegare, mme di boele kwa ditlhareng le kwa marobalong a majwe pele letsatsi le wela.
Le fa ditshwene ele dijagotlhe, phepô ya tsona ka bontsi ke e e ikaegileng ka dimela. Go tsoma ke tiro ya tona ka nako e kgolo, goya ka Predation Management Manual. Ga go na mokgwa wa polao o o rileng, fela ditsongwa tsa tsona gantsi di swa ka ntlha ya dikgobalo. Dinku tse kgolo gantsi di a latlhaganngwa le go longwa mo sehubeng, fa dikonyana di ka gagolakwa.
Maitsholo a tsona a go ja a bosutlha, ka ge diphologolo tse di di bolaileng di buiwa gaufi le karolo ya molala le tlhogo. Gantsi di simolola go ja fa maleng a maswi, mateng a ntshwa mme letlalo le a gagolwa go fana ka tsela e e lebang kwa karolông e e fa godimo ga serope. Dikgopo, diphilo, sebete, makgwafo le pelo di a jewa le tsona.
Taolô
Ditshwene ke diphologolo tse di botlhale thata, ke ka jalo di ithutang ka bonako go fenya le go efoga maparego. Legora la motlakase, modumo, go tlhatlhelwa mo lesakeng ga diphologolo, tiriso ya badisa le diphologolo tse di disang, gotlhe gono go ka thusa mo thibelong ya ditatlhegelo, fela dipatlisiso tse diša di fitlheletse fa di-prism tsa tshupatshwano di se mosala mo ditshweneng, segolo thata fa di diriswa kwa dikgaolong tse setoropo kwa ditshwene di setseng di tlwaetse go kganya jo go tswang mo matlhabaphefong.
Go tshwanetswe go ka golaganngwa le bolaodi jo bo maleba go bona makwalotetla a go thaisa kgotsa go thuntsa ditshwene. Ke diphologolo tse di sireleditsweng kwa Kapa Bophirima, ka jalo balemirui mo porofenseng eno ba letleletswe fela go thuntsha ditshwene di le pedi ka letsatsi mo lefatsheng la bona, ntle fela le fa ba na le lekwalotetla la go thuntsha tse di fetang pedi.
Go thuntsha ditshwene tota go ka nna le ditlamorago tse di leswe, ka go baka gore bana ba tsona ba ba senang maikarabelô ba tseye marapo. Goya ka Baboon Matters, polao ya tona e e renang e baka tlhakatlhakano mo mophatong mme go ka isa kwa go tlhangweng ga mephato e mennye e e sa laolegeng gotswa mo mophatong o mogolo, mme e bope ditlhotswana tsa ditlhasedi.
Translated by Nchema Rapoo


text:
61Barutwa ba boporofeti ba kile ba raya Elisa ba re: “A ko o bone, felo fa re nnang teng fa pele ga gago ga go re lekane. 2Nte re ye kwa Joretane, mongwe le mongwe a ye go tsaya tlhomeso e le nngwe gore re itirele manno ka tsona mo re ka nnang teng.” A ba raya a re: “Yaang he!”
3Mme mongwe a re: “Tsweetswee a ko o ye le batlhanka ba gago.” A araba a re: “Ke tla ya.” 4A ya nabo. Ya re ba sena go fitlha kwa Joretane, ba rema ditlhare. 5Mme ya re mongwe a rema setlhare ka selepe, sa wela mo metsing. A ba a goa a re: “Ijoo! Mong wa me, kana se adimilwe!”
6Mme monna wa Modimo a re: “Se wetse kae?” Ya re a mmontsha felo fao, a kgaola thupa, a e latlhela gona, a kokobatsa tshipi jalo. 7A ba a re: “E inole.” A ntsha letsogo, a e tsaya.
8E kile ya re kgosi ya Siria e tlhabana le Iseraele, ya gakololana le batlhanka ba yona ya re: “Bothibelelo jwa me bo tla nna kwa go re.” 9Mme monna wa Modimo a roma kwa kgosing ya Iseraele a re: “Itise gore o se ka wa feta felo foo, gonne Basiria ba fologela teng.” 10Ke fa kgosi ya Iseraele e roma batlhabani kwa felong fa monna wa Modimo a go e boleletseng. O ne a tle a e tlhagise jalo gore e itise teng e seng gangwe gongwe gabedi fela.
11Mme kgosi ya Siria ya huduega pelo ka ntlha ya selo se, ya bitsa batlhanka ba yona, ya ba raya ya re: “A ga lo ka ke lwa mpolelela gore ke mang mo go rona yo o gogang le kgosi ya Iseraele?”
12Mme mongwe wa batlhanka ba yona a re: “Nnyaya, kgosi, mong wa me! Ke Elisa moporofeti wa kwa Iseraele yo o itsiseng kgosi ya Iseraele mafoko a ò a buang mo ntlwaneng ya gago ya borobalo.”
13Ke fa kgosi e re: “Yaang lo tlhole fa a leng teng gore ke rome, ke mo tshware.” Ba e begela ba re: “Itse gore o kwa Dothane.” 14Jaanong ya roma dipitse le dikoloi tsa ntwa le mophato o mogolo wa batlhabani teng; ba fitlha bosigo, ba dika motse. 15Mme e rile modiredi wa monna wa Modimo a phakela a tsoga, a tswela kwa ntle, a fitlhela batlhabani ba dikanyeditse motse ka dipitse le dikoloi tsa ntwa. Jaanong modiredi wa gagwe a mo raya a re: “Ijoo, mong wa me, re tla dira jang?”
16A fetola a re: “Se boife! Gonne ba ba nang le rona ba bantsi go feta bale.”
17Elisa a ba a rapela a re: “Morena, a ko o mmudulole matlho gore a bone.” Morena a budulola matlho a modiredi, mme a bona a fitlhela thaba e tletse dipitse le dikoloi tsa ntwa tsa molelo mo tikologong ya ga Elisa.
18Jaanong ya re Basiria ba fologela kwa go ene, Elisa a rapela Morena a re: “A ko o betse batho ba ka bofofu.” Morena a ba betsa ka bofofu ka fa lefokong la ga Elisa. 19Ke fa Elisa a ba raya a re: “Tsela e ga se yona le motse o ga se ona. Ntshaleng morago, ke tla lo isa kwa monneng yo lo mmatlang.” Mme a ba isa kwa Samaria.
20Ya re ba fitlha kwa Samaria, Elisa a rapela a re: “Morena, ba budulole matlho gore ba bone.” Morena a ba budulola matlho, mme ba bona, ba fitlhela ba le mo gare ga Samaria.
21Ya re kgosi ya Iseraele e ba bona, ya botsa Elisa ya re: “A ke ke ba bolae, rra?”
22Mme a fetola a re: “Se ba bolae! A o ka bolaya ba o ba tshwereng ka tšhaka ya gago le ka bora jwa gago? Ba bee bogobe le metsi pele gore ba je, ba nwe, ba be ba boele kwa go mongwabo.”
2 Ditiraf. 28:15
23Kgosi ya ba direla moletlo o mogolo wa dijo, ba a ja, ba a nwa; ya ba ya ba naya tsela, ba ya kwa go mongwabo. Mme go tloga foo makoko a a thukhuthang a Basiria a se ka a tlhola a tla mo lefatsheng la Iseraele.
24Morago ga moo Benehatate kgosi ya Siria ya phutha mephato yotlhe ya yona, ya bolola, ya dikanyetsa motse wa Samaria ka ntwa. 25Ya re ba ntse ba o dikanyeditse jalo, ga nna tlala e kgolo mo Samaria ga tsamaya tlhogo ya esele ya rekwa ka dišekele di le 80 tsa selefera le karolo ya bone ya kabe ya mantle a maeba ya rekwa ka dišekele di le tlhano tsa selefera.
26E kile ya re kgosi ya Iseraele e feta mo godimo ga lobota, mosadi a goela kwa go yona a re: “Nthuse, kgosi mong wa me!”
27Mme ya fetola ya re: “Fa Morena a sa go thuse, nka go thusa ka tse di tswang kae, go se sepe kwa seboaneng le e seng kwa setšhwetlelong sa maungo?” 28Kgosi ya ba ya mmotsa ya re: “Molato ke eng?” A re: “Mosadi yo, o letse a ntheile a re, ke ntshe morwaake gore re mo je kajeno; morwawe re tla mo ja kamoso. 29Ra apaya morwaake jalo, ra mo ja. Mme ya re kamoso ke mo raya ke re: ‘Ntsha morwao gore re mo je!’ a bo a subile morwawe.”
30Ya re kgosi e utlwa mafoko a mosadi yoo, ya ikgagola diaparo e ntse e tsamaya mo godimo ga lobota, mme batho ba bona e apere kgetse ka fa teng mo mmeleng wa yona. 31Ya ba ya re: “A Modimo o ntirele jaana, o be o nkokeletse jaana fa letsatsi le ka phirima kajeno tlhogo ya ga Elisa morwa Safate e sa ntse e le mo go ene.” 32Ya re Elisa a ntse a dutse mo ntlong ya gagwe a na le bagolo, kgosi ya roma monna yo o e etelelang pele. Mme ya re morongwi a ise a fitlhe kwa go ene, Elisa a raya bagolo a re: “A lo bonye gore morwa mmolai yo, o romile morongwi go nkgaola tlhogo. Okomelang! E re fa morongwi a tla, lo tswaleng setswalo, lo be lo mo kgorometse ka sona. Mokgwasa wa dinao tsa mongwagwe a ga o utlwale fa morago ga gagwe?” 33Ya re a sa ntse a bua nabo, kgosi ya tlhaga, ya fologela kwa go ene, ya re: “Bonang, tatlhego e, e tswa kwa Moreneng. Ke sa ntse ke lebelela eng mo Moreneng?”


text:
101“Ammaaruri, ammaaruri ke lo raya ke re: Yo o sa tseneng ka kgoro ya lesaka la dinku, mme a tlolela go sele, ke legodu le senokwane. 2Mme yo o tsenang ka kgoro ke modisa wa dinku. 3Modisa wa kgoro o a mmulela, dinku di utlwa lentswe la gagwe, o bitsa dinku tse e leng tsa gagwe ka maina, a di bolotse. 4Fa a sena go bolotsa dinku tsotlhe tse e leng tsa gagwe, a di etelele pele, dinku di mo sale morago; gonne di itse lentswe la gagwe. 5Moeng ga di ka ke tsa mo sala morago, mme di tla mo tshaba, ka di sa itse mantswe a baeng.”
6Jesu a bua nabo ka setshwantsho seo; mme bone ba se ka ba tlhaloganya gore ke eng se a se buang nabo.
7Foo Jesu a bua gape nabo a re: “Ammaaruri, ammaaruri ke lo raya ke re: Ke nna kgoro ya dinku. 8Botlhe ba ba tlileng pele ga me ke magodu le dinokwane, mme dinku ga di a ka tsa ba utlwa.
9Ke nna kgoro. Fa mongwe a tsena ka nna, o tla pholosiwa; o tla tsena, a tswa, e bile o tla bona mafulo. 10Legodu le tla fela go utswa le go bolaya le go senya. Nna ke tsile gore di baane le bophelo, di be di nne le letlotlo.
11“Ke nna modisa yo o molemo; modisa yo o molemo o beela dinku bophelo jwa gagwe.
12Yo e leng morapiwa, e se modisa, yo dinku e seng tsa gagwe, fa a bona phiri e tla, o tlogela dinku, a tshabe, phiri e di tshware, e di falatse.
Hes. 34:11-23
37:24
Joh. 15:13
13Yo o rapilweng o a tshaba, ka e le morapiwa, mme a sa kgathalele dinku. 14Ke nna modisa yo o molemo; ke itse tsa me, e bile ke itsiwe ke tsa me,
15jaaka Rara a nkitse, le nna ke itse Rara; ke bile ke beela dinku bophelo jwa me.
16Ke na le dinku di sele, tse e seng tsa lesaka le; le tsona ke tshwanetse go di tsisa; di tla utlwa lentswe la me, mme e tla nna letsomane le le lengwe fela le modisa a le mongwe fela.
17“E re ka nna ke neela botshelo jwa me gore ke be ke bo tsee gape, ke ka moo Rara a nthatang. 18Ga go ope yo o ka bo nkamogang, ke nna ke bo neelang ka bogame. Ke na le thata go bo neela, ke bile ke na le thata go bo tsaya gape. Taolo e ke e amogetse mo go Rre.”
19Phapaano ya nna teng gape mo gare ga Bajuta ka ntlha ya mafoko ao.
9:16
20Ba bantsi ba bone ba re: “O na le modemone, o tlhakanye tlhogo; lo mo reeletsang?”
21Ba bangwe ba re: “Mafoko a ga se a motho yo o nang le modemone. A modemone o ka kgona go foufolola matlho a difofu?”
22Jaanong ga bo go le moletlo wa Ntšhwafatso ya Tempele mo Jerusalema, go le mariga. 23Jesu a tsamaya mo lapeng la Tempele, mo leobong la ga Salomo.
24Foo Bajuta ba mo dikanyetsa, ba mo raya ba re: “O tla belaetsa mewa ya rona goleele go le kae? Fa o le Keresete, re bolelele ka thanolo.”
25Jesu a ba fetola a re: “Ke lo boleletse, mme lona ga lo dumele. Ditiro tse ke di dirang mo leineng la ga Rre ke tsona tse di supang ka ga me.
26Mme lona ga lo dumele, ka gonne ga lo dinku tsa me, jaaka ke lo boleletse.
27Dinku tsa me di utlwa lentswe la me, ke a di itse, mme di ntshala morago.
8:47
28Ke di naya bophelo jo bo sa khutleng. Ga di ka ke tsa latlhega, le fa e le ka motlha ope; le gona ga go ope yo o ka di phamolang mo seatleng sa me. 29Rre yo o di nneileng o mogolo go botlhe, mme ga go ope yo o ka di phamolang mo seatleng sa ga Rre.
30“Nna le Rara re bongwefela.”
31Jaanong Bajuta ba sela majwe gape gore ba mo kgobotletse.
32Jesu a ba fetola a re: “Ke lo bontshitse ditiro tse di molemo di le dintsi tse di tswang go Rara; lo nkgobotleletsa tiro efe ya tsona?”
33Bajuta ba mo araba ba re: “Ga re go kgobotleletse tiro e e molemo; mme ke ka ntlha ya kgalo, ka e re ò le motho, ò itshema Modimo.”
Math. 26:65
34Jesu a ba araba a re: “A ga go a kwalwa mo molaong wa lona ga twe: ‘Ke rile, lo medimo’?
35Fa molao o biditse bone medimo ba Lefoko la Modimo le tlileng kwa go bone – mme Lokwalo lo sa ka ke lwa dirololwa – 36a lo bolela ka ga gagwe yo Rara a mo itshepisitseng, a mo romela mo lefatsheng, lo re: ‘O a kgala,’ ka ke buile ka re: ‘Ke Morwa Modimo’?
37Fa ke sa dire ditiro tsa ga Rre, lo se ka lwa ntumela. 38Mme fa ke di dira, dumelang ditiro, le fa nna lo sa ntumele, gore lo lemoge le go itse gore Rara o mo go nna, le nna ke mo go Rara.”
39Ba fela ba batla go mo tshwara, mme a falola mo diatleng tsa bone.
Luka 4:30
40A ba a boela kwa moseja ga Joretane, kwa Johane a neng a kolobetsa teng pele, a nna teng.
41Mme ba bantsi ba tla go ene ba re: “Johane ga a a ka a dira sesupo sepe, mme tsotlhe tse Johane o di buileng ka ga yo, e ne e le tsa nnete.” 42Teng ba bantsi ba dumela mo go ene.


text:
BAEBELE YA RENG?
Bodumedi
Ke ka ntlha yang fa go na le madumedi a mantsi jaana?
“Ka go tlogela taelo ya Modimo, lo ngangatlela ngwao ya batho.” —Mareko 7:8.
SE BAEBELE E SE BUANG
Batho ba tsholwa ba na le keletso ya go obamela Modimo. (Mathaio 5:3) Batho ba ile ba leka go kgotsofatsa keletso eo ka go tlhama madumedi a mantsi a a theilweng mo dikgopolong tsa batho e seng tsa Modimo.
Ka sekai, Baebele e bolela jaana ka batho ba ba neng ba le mo bodumeding bongwe jwa lekgolo la ntlha la dingwaga: “Ba na le tlhoafalo ka Modimo; mme e seng go ya ka kitso ya boammaaruri; gonne, ka ntlha ya go bo ba sa itse tshiamo ya Modimo mme ba batla go tlhoma ya bone, ba ne ba se ka ba ipaya mo taolong ya tshiamo ya Modimo.” (Baroma 10:2, 3) Fela jalo le gompieno, go na le madumedi a mantsi a a ‘rutang ditaelo tsa batho a re ke dithuto tsa motheo.’—Mareko 7:7.
A o tlhoka go nna mo bodumeding bongwe?
“A re akanyetsaneng gore re tlhotlheletsaneng mo loratong le mo ditirong tse di molemo, re sa lese go phuthega mmogo ga rona.”—Bahebera 10:24, 25.
SE BAEBELE E SE BUANG
Bahebera 10:25 e dirisa mafoko a a reng “re sa lese go phuthega mmogo ga rona.” Mafoko ao a bontsha gore Modimo o batla gore batho ba phuthege e le setlhopha se se rulaganeng go mo obamela. A mme mongwe le mongwe yo o obamelang Modimo o ne a tla itirela tlhaloso ya gagwe ya gore Modimo ke mang le gore o batla eng? Nnyaa. Baebele ya re batho ba ba obamelang ka tsela e Modimo a e amogelang ba tshwanetse go ‘bua botlhe ka tumalano,’ mme ba “nne seoposengwe ka tsela e e tshwanetseng mo mogopolong o le mongwe fela le mo tseleng e le nngwe fela ya go akanya.” (1 Bakorintha 1:10) Ba ne ba tla rulaganngwa ka diphuthego mme ba ne ba tla ‘rata bakaulengwe botlhe’ mo lefatsheng lotlhe. (1 Petere 2:17; 1 Bakorintha 11:16) Go tlhokega kobamelo e e ntseng jalo e e seoposengwe le e e rulaganeng go itumedisa Modimo.
A o ka kgona go lemoga bodumedi jwa boammaaruri?
“Botlhe ba tla itse gore lo barutwa ba me ka seno, fa lo ratana.”—Johane 13:35.
SE BAEBELE E SE BUANG
Baebele e tshwantsha jaana go bontsha kafa ba ba mo bodumeding jwa boammaaruri ba ka lemogwang ka teng: “Lo tla ba lemoga ka maungo a bone. Le ka motlha batho ga ba ke ba kgetla morara mo mitlweng kgotsa difeige mo mesitlwasitlwaneng, ga ke re?” (Mathaio 7:16) Ga o tlhoke go nna moitse wa dimela gore o bone pharologanyo fa gare ga setlhare sa mofeige le lesitlwasitlwane; ka tsela e e tshwanang ga o tlhoke gore o bo o le moitse wa bodumedi go lemoga boammaaruri mo maakeng. Mangwe a maungo kgotsa matshwao a bodumedi jwa boammaaruri ke afe?
Bodumedi jwa boammaaruri bo ruta boammaaruri jo bo tswang mo Lefokong la Modimo, Baebele. (Johane 4:24; 17:17) Ga bo a thewa mo difilosofing tsa batho.
Bodumedi jwa boammaaruri bo thusa batho gore ba itse Modimo, go akaretsa le leina la gagwe, Jehofa.—Johane 17:3, 6.
Bodumedi jwa boammaaruri bo bontsha gore mathata a batho a tla rarabololwa ke Bogosi jwa Modimo fela, e seng dipuso tsa batho. —Mathaio 10:7; 24:14.
Bodumedi jwa boammaaruri bo kgothaletsa lorato lo lo se nang bogagapa. (Johane 13:35) Bo ruta batho go tlotla batho ba ditso tsotlhe, go dirisa nako ya bone le dithoto tsa bone ba thusa ba bangwe le go tila go nna le seabe mo dintweng tsa ditšhaba.—Mika 4:1-4.
Bodumedi jwa boammaaruri bo ama tsela e motho a tshelang ka yone, ga se moetlo fela kgotsa tlwaelo. Maloko a jone a tshela go dumalana le se a se rerang.—Baroma 2:21; 1 Johane 3:18.
Basupi ba ga Jehofa, bagatisi ba makasine ono, ba leka go tlotla Modimo ka se ba se buang le ka tsela e ba itshwarang ka yone. Ke ka ntlha yang fa o sa ye kwa ba phuthegang gone kwa Holong ya Bogosi gore o ye go iponela seo ka bowena?


text:
Dikarolo tsa thulaganyo-sepolotiki ya setso di santse di le teng kwa dikgaolong tsa magae. Karolo e nnye go gaisa ke lelapa (mudi), eleng lelapa kgotsa setlhopha sa malapa a lesika le le lengwe, a a dulang mmogo mo kokoanong ya mekgoro. Mudi o ka fa tlase ga mukoma, rre wa lelapa le le botlhokwa go gaisa la mudi. Tlhatlhamo ya mukoma gantsi ke ka boswa, fela katlenegiso ya semmuso e tshwanetse go ka newa ke kgosi ya setlhopha se mudi e welang mo go sona.
Mukoma o rwala maikarabelo a tolamo le puso ka mo gare ga mudi. Molelwane wa bolaodi jwa gagwe ke fela dikgetse tse di sareng sepe magareng ga maloko a mudi, mme tlotla ya gagwe e fela mo goreng o na le tshwanelo ya go solofela kobamelo, bodiredi jwa mahala le tlotlomatso gotswa go mudi wa gagwe. Mo ditirong tsa bosekisi o thusiwa ke lekgotla la gagwe (khoro). Tsamaiso ga e a gagamala, mme ga go na ditlhopho: morago ga gore puisano mo temeng e e rileng e atlhaatlhiwe, mukoma o fitlhelela tshweetso mme a ntshe katlholo, e e tsamaelanang le maikutlo a bontsi. Mo a kganetsang khoro, o tla leka go ba rotloetsa ka ga ntlha-ponô ya gagwe. Go retelelwa ke seno, tema e fetisetswa kwa bolaoding jo bo kwa godimo. Seno se diragala ka sewelo, ka ge thulaganyo ya BaVenda e kgona go fetolwa mme e itshupile ka keletso e e maatla ya go efoga thulano.
Dikarolo di le mmalwa (midi) di bopa kavhelo ka fa tlase ga letona, o ditshwanelo, ditiro le dithata tsa gagwe di tshwanang le tsa mukoma, ka seêlô se se golwane. O thusiwa ke makgotla a ditlhogo tsa midi, le bannabagolo gotswa go mudi wa gagwe. Lushaka, eleng batho gotswa kwa didikeng tse di farologaneng, ka fa tlase ga bolaodi jwa kgosi ele nngwe, ke lephata la boraro, karolo ya sepolotiki e kgolo go gaisa mo setšhabeng sa BaVenda. Gompieno, metse ya setso ka mabota a majwe e santse e ka bonwa e ipharile ka fa tlase ga dithabana.
Ka setlwaedi kgosi o dula kwa karolong e e kwa godimo go gaisa ya motse, ka bahumagadi le bana ba gagwe fa pele ga gagwe. Batho ba bangwe ba dula mo dikgaolong tse di kwa tlase le tse di mo dikaganyeditseng, go sireletsa kgosi le bahumagadi ba gagwe. Matseno a karolo ya felo-bodulo jwa kgosi a lebagane le kgoro (kgotla ya botlhe); go fitlhelela mmusi, segolo thata ke batswakwa, go lekanyeditswe. Morago ga gore tetla e rebolwe gore o mmone, babusiwa ba tsamaisiwa mo diferwaneng tse di dikologang le go namelela direpodi goya kwa mokgorong o mogolo o eleng lefelo la kopano.
Ka setso, kgosi e ne e na le dithata le tlhotlholetso tse di kgolo, bolaodi jwa gagwe jo eseng jwa sedumedi bo ne bo tsepame ka maatla a semowa. O ne a golagana le badimo mo boêmông jwa setšhaba; seno se ne se tshwaya setlhoa sa phiramiti e mo go yona mukoma a neng a ka golagana le badimo mo boêmông jwa lelapa.
Go ne go akangwa fa kgosi ele moruti yo mogolo, fela jaanong re tlhaloganya maêmô botoka. Mo setšhabeng sa setso, batho ba ba nnye thata le ba ba golo thata ba ne ba newa tlotlô le tlotlomatso tse di kwa godimo thata: ba ba nnye ba ne ba santse ba le gautshwane le badimo, mme ba ba golo ne ba le gaufi le go nna le bona mme ba fetoge badimo le bona. Jaaka katoloso ya seno, kgosi e ne ele modimo yo o tshelang.
O ne a tshwanelwa ke go atamelwa ka go gogoba ka diatla le mangole; o ne a bua le mongwe le mongwe ka nyefolo ka go bua ka tlhamalalô, fela go ne go tshwanetswe go ka buiwa le ene ka bonolo jaaka e kete o bua le motho wa boraro, ka go dirisa puo ya ntsifatso.
Pharologantsho e ne gape e dirwa magareng ga kgosi le batho ba gagwe fa go neelwa-leina dilwana le ditiragalo tse di amanang le kgosi. Sekai, fa kgosi a ne a tagilwe, batho ne ba tlare o 'wetse mo lekadibeng la metsi'.
Batho ne ba ka se umake loso lwa kgosi ka tlhamalalô, fela ne ba tlare 'lekadiba le kgadile metsi'. Puo e e neng e buiwa kwa musanda (mošate wa bogosi) wa gagwe e ne e na le bokao jo bo kwa godimo mme e ne e farologane le e e buiwang ke batho-botlhe.
Ka ntlha ya gore o ne a kaiwa fa ale selegodimo-nyana, o ne a tlotlomaletswa sengwe le sengwe se a neng a se dira, go sa kgathalesege gore ga sena boleng go le kana kang - go gotlhola, go nwa bojalwa, le go kgwa sehuba tota. Go ne go sa makatse gore kgosi, fa a ntse a gola, a bine motanso wa bonosi wa khutsafalo (u pembela), o o neng o mo fetola go nna modimo (Mudzimu).
Khosi, le fa ale maatla, e ne ese mmusa-esi mme o ne a tshwanetse ke go dira goya ka melao le meetlo ya setšhaba. Ke fela ka fa tlase ga maêmô a a sewelo mo a neng a ka fapoga, mme seno se ne se tshwanetse ke go atlenegiswa ke lekgotla la gagwe. Mahosi a ne a sena maatla, mo meileng le tsamaiso-medirong, go dira di phetogo ntle le katlenegiso ya batho.
Ditsamaiso-mediro dingwe di ne di tsamaisiwa ke kgaitsedi wa khosi yo mogolo (makhadzi), yo a neng a netefatsa fa setso se selwa morago. Mo malobeng dikgosi di ne di thusiwa mo ditirong tsa tsona ke lekgotla la magota le dzinduna, ga mmogo le vhakoma (bomorwarre le bomorwarre-motswalo ba kgosi) ba ba neng ba dula gaufi le mošate wa gagwe kgotsa Mošate Mogolo.
Dikgosi tse di neng di leka go fapoga thata gotswa mo setsong se se theilweng ba ne ba itsenya mo kotsing ya go tshelelwa botlhole ke lelapa la segosi ka bophara kgotsa mo goreng babusiwa ba bona ba 'tlhophe ka dinao tsa bona' le go hudugela kwa kgaolong e e laolwang ke mmusi yo mongwe.
Translated by Nchema Rapoo


text:
Motšhoni ke mokoloti yo boswa jwa gagwe (sengwe le sengwe, go akaretsa madi, se motho a nang le sona) bo itemogelang kamogothoto. Fa o tšhonne mme o batla go kgopololwa mo dikolotong (o sa batle go tšhona gape) mo dingwageng tse di ka fa tlase ga tse di lesome tsa go kaiwa semmuso fa o tšhonne, o ka tsenya kopo ya go kgopololwa mo dikolotong kwa kgotlatshekelong.
Bona tshedimosetso ka botlalo ka ga go tsenya kopo ya tsosoloso ka batho ba ba tšhonneng kgotsa letsetsa Lefapha la Bosiamisi le Tlhabololo ya Molaotheo mo go 012 357 8205 kgotsa imeilela: Chiefmaster@justice.gov.za.


text:
Gobies
Leina la Mophato
Gobies/Triplefins
Leina la Maranyane
Gobiidae
Semeto
E ka nna 30 cm, fa bontsi bo ka nna 5 cm.
Ponalo
Mmele o monnye e moleele ka tlhogo e tona. Mmele o a fokotsega go ya kwa mogatleng wa kwa morago. Matlho a yone a magolo a nna mo godimo ga tlhogo ya yone. Tse dingwe di na le di’barbels mo tlhogong. Mmala o a farologana go tswa go mmala o sa kgatlhiseng go ya go mmala wa lephutshe, botala ba legodimo le selefera.
Dikitsiso
Lelapa la Gobiidae le na le mephato e ka feta 210 le dibopiwa tse di fetang 1 800 tse di frologaneng. Ke lelapa la dibopiwa tsa lewatle le legolo go di feta tsotlhe. Dibopiwa tsa mephato e mengwe e tshwaragane megatla ya fa lethekeng mme e e dirisetsa go itshwarelela mo coraleng. Gantsi o ka e fitlhela e kotame mo matlapeng kgotsa mo coraleng. Mae a yone a tshelwa mo mmung. Tse ditona di tla a tlhokomela malatsi a mmalwa go fitlhela a thuba.
Dijo
E fepa ka dibopiwa tse disenang lerapo la mokwatla. le algae ya plankton.
Anamiso
E bonwa mo metsing a a iketlileng a mafelo a dipula le mogote mo lefatsheng.
Dibopiwa tsa mophato wa yone
Fire goby - Nemateleotris magnifica
Seawhip goby - Bryaninops yongei
Pennant glider - Valenciennea strigata


text:
Bontsha ba Bangwe Lorato
Go Senyegile Kae
Go tlhaola ba bangwe ga e se selo se se itsamaelang fela. Fela jaaka go tsaya nako gore motho a fole, go ka tsaya nako gore mokgwa oo o tswe mo mothong. Ke eng se o ka se dirang gore o se ka wa tlhaola batho?
Molaomotheo wa Baebele
“Aparang lorato, gonne ke sebofo se se itekanetseng sa kutlwano.”—BAKOLOSA 3:14.
Lekwalo leno le re ruta eng? Fa re direla batho ba bangwe dilo tse di molemo, seo se tla dira gore re utlwane le bone. Fa o rata batho ba bangwe, ga o kitla o ba tlhoa.
Se o Ka se Dirang
Batla ditsela dingwe go bontsha batho ba ba tswang kwa dinageng tse dingwe gore o a ba rata. O ka nna wa leka go dira dilo tse di latelang:
Fa o ntse o bontsha ba bangwe gore o a ba rata ga o kitla o ba tlhaola
O ka nna wa ba direla sengwe se se molemo jaaka go ba bulela kgoro kgotsa go ba sutela gore ba nne fatshe fa lo palame bese.
Tlotla le bone le fa gone lo ka se ka lwa tlhaloganyana golo gongwe.
Nna pelotelele fa o sa tlhaloganye dilo dingwe tse ba di dirang.
O ba kgothatse fa ba go bolelela ka mathata a bone.


text:
21Bomorwa Iseraele ke ba: Rubene le Simeone le Lefi le Juta le Isašare le Sebulone 2le Dane le Josefa le Benyamene le Nafetale le Gate le Asere.
3Bomorwa Juta ke Ere le Onane le Sela. O belegetswe ba bararo ba ke morwadia Sua, mosadi wa Mokanana. Mme Ere morwa Juta wa ntlha o ne a le bosula mo matlhong a Morena, ka moo a mmolaya.
4Thamare ngwetsi wa gagwe a tshola nae Pherese le Sera. Bomorwa Juta botlhe ba ne ba le batlhano.
5Bomorwa Pherese ke Heserone le Hamule.
6Bomorwa Sera ke Simeri le Ethane le Hemane le Kalakolo le Dara. Mmogo ke ba batlhano. 7Morwa Simeri ke Karemi; morwa Karemi ke Agane yo o kileng a tsenya Baiseraele mo kotsing ka go utswa tse di rogilweng ke Modimo.
8Morwa Ethane ke Asaria.
9Heserone a belegelwa bomorwawe, e bong Jeramele le Rame le Kalebe.
Math. 1:3
10Rame a tsala Aminatabe; Aminatabe a tsala Nasone moeteledipele wa Bajuta. 11Nasone a tsala Salema; Salema a tsala Boase; 12Boase a tsala Obete; Obete a tsala Isai.
13Isai a tsala Eliabe, morwawe wa ntlha le Abinatabe, e le wa bobedi, le Šimea, e le wa boraro,
14le Nethanele, e le wa bone, le Ratai, e le wa botlhano, 15le Oseme, e le wa borataro, le Dafita, e le wa bosupa.
16Bokgaitsadia-bone ke Seruya le Abikaile. Bomorwa Seruya ke Abisai le Joabe le Asahele, ba bararo.
17Mme Abikaile a belega Amasa; rraagwe Amasa e le Jethere wa Moisemaele.
18Kalebe morwa Heserone a tsala Jeriothe ngwana wa mosetsana le Asuba mosadi wa gagwe; bomorwawe ke Ješere le Sobabe le Aretone. 19Ya re Asuba a sena go swa, Kalebe a nyala Eferathe; ene a mmelegela Hure. 20Hure a tsala Uri; Uri a tsala Besalele.
21Morago ga moo Heserone a tsena kwa go morwadia Magire rraagwe Gileate, a mo tsaya a le dinyaga di le 60; ene a tshola Sekube nae. 22Sekube a tsala Jaire yo o neng a na le metse e le 23 kwa lefatsheng la Gileate.
23Mme Bakesure le Basiria ba ba amoga metsana ya ga Jaire, e bong Kenathe le metsana ya teng, e le metse e le 60. Yotlhe eo e ne e le ya bomorwa Magire rraagwe Gileate.
24E rile Heserone a sena go swela kwa Kalebe-Eferatha, Abia mosadi wa gagwe a mmelegela Asehure rraagwe Thekoa.
25Bomorwa Jeramele morwa Heserone wa ntlha e ne le Rame morwawe wa ntlha le Buna le Orene le Oseme le Ahia. 26Jeramele o ne a na le mosadi yo mongwe, leina la gagwe e le Atara; ke ene mmagwe Oname. 27Bomorwa Rame morwa Jeramele wa ntlha e ne e le Maase le Jamine le Ekere. 28Bomorwa Oname e ne e le Samai le Jata; bomorwa Samai e le Natabe le Abisure.
29Leina la mosadi wa ga Abisure e ne e le Abigaile; ene a tshola Agebane le Molite nae. 30Bomorwa Natabe ke Selete le Aphaime, mme Selete a swa a se na bana. 31Morwa Aphaime ke Isei; morwa Isei ke Sesane; morwa Sesane ke Ahelai.
32Bomorwa Jata morwa-rraagwe Samai ke Jethere le Jonathane. Mme Jethere a swa a se na bana. 33Bomorwa Jonathane ke Phelethe le Sasa. Bao e ne e le bomorwa Jeramele.
34Mme Sesane o ne a se na bomorwa fa e se bomorwadi fela. Jaanong Sesane a na le motlhanka wa Moegepeto, leina la gagwe e le Jareha. 35Mme Sesane a neela Jareha motlhanka wa gagwe morwadi go nna mosadi wa gagwe; ene a tshola Athai nae. 36Athai a tsala Nathane; Nathane a tsala Sabate; 37Sabate a tsala Efelale; Efelale a tsala Obete; 38Obete a tsala Jehu; Jehu a tsala Asaria; 39Asaria a tsala Halese; Halese a tsala Eleasa; 40Eleasa a tsala Sisemai; Sisemai a tsala Sadume; 41Sadume a tsala Jekamia; Jekamia a tsala Elisama.
42Morwa Kalebe morwa-rraagwe Jeramele ke Mareša, morwawe wa ntlha; ke ene rragwe Sife. Morwa Mareša ke Heberone. 43Bomorwa Heberone ke Kora le Thaphua le Rekeme le Sema. 44Mme Sema a tsala Rahame rraagwe Jorekeame; Rekeme a tsala Samai. 45Morwa Samai ke Maone; Maone ke rraagwe Betshure.
46Efa mogadingwana wa ga Kalebe a belega Harane le Mosa le Kasese; Harane a tsala Kasese.
47Bomorwa Jatai ke Regeme le Jothame le Kesane le Phelete le Efa le Saafe.
48Mme Maaga mogadingwana wa ga Kalebe a belega Sebere le Thiregana; 49a ba a belega Saafe rraagwe Matemana le Sewa rraagwe Magebena le Gibea. Mme morwadia Kalebe e ne e le Agesa.
Baatlh. 1:12
50Bao e ne e le bomorwa Kalebe. Bomorwa Hure morwa Eferatha wa ntlha ke Sobale Rra-Khiriathe-Jearime 51le Salema Rra-Betleheme le Harefe Rra-Bethe-Katere.
52Bomorwa Sobale Rra-Khiriathe-Jearime e ne e le Haroe le batho ba bontlhanngwe jwa Bamanahathe 53le ditshika tsa Khiriathe-Jearime, e bong Baithere le Baphuthe le Basumathi le Bamiserai; mo go bao go dule ba Sorea le Baešethaole.
54Bomorwa Salema ke ba Betleheme le ba Netofa le ba Aterothe-Bethe-Joabe le batho ba bontlhanngwe jwa Bamanahathe, e bong ba kwa Sorea.
55Ditshika tsa bakwadi ba ba neng ba agile kwa Jabese ke Bathira le Basimea le Basuga; bone ke Bakeni ba ba duleng mo go Hamathe rra-lelapa la ga Regabe.
Jer. 35


text: 8 Fa a sena go fologa mo thabeng, boidiidi jo bogolo bo ne jwa mo sala morago.2 Mme monna mongwe yo o nang le lepero o ne a tla a bo a obama* fa pele ga gagwe, a re: “Morena, fa e le gore o a batla, o ka mphodisa.”*+3 Ka jalo, o ne a otlolola seatla sa gagwe, a mo tshwara a bo a re: “Ke a batla! Fola.”*+ Ka yone nako eo, lepero la gagwe le ne la fola.+4 Go tswa foo, Jesu o ne a mo raya a re: “O se ka wa bolelela ope,+ mme tsamaya o ye go itshupa kwa moperesiting,+ o bo o isa setlhabelo sa mpho se Moshe a laetseng gore se ntshiwe,+ gore batho ba bone gore tota o fodisitswe.”5 E rile a tsena kwa Kaperenama, modiredi wa masole o ne a tla kwa go ene, mme a mo kopa+6 a re: “Rra, motlhanka wa me ga a kgone go suta mo ntlong ka gonne o sule ditokololo, mme o mo ditlhabing tse di botlhoko.”7 O ne a mo raya a re: “Fa ke fitlha koo, ke tla mo fodisa.”8 Modiredi wa masole o ne a araba a re: “Rra, ga ke tshwanelege gore o ka tsena mo ntlong ya me, bua lefoko fela mme motlhanka wa me o tla fola.9 Gonne le nna go na le motho yo o nkokametseng, mme le nna go na le masole a ke a okametseng, mme ke raya lesole leno ke re, ‘Tsamaya!’ le bo le tsamaya, e bile ke raya le lengwe ke re, ‘Tla kwano!’ le bo le tla, gape ke raya motlhanka wa me ke re, ‘Dira seno!’ a bo a se dira.”10 Fa Jesu a utlwa seo, o ne a gakgamala mme a raya batho ba ba mo setseng morago a re: “Ke lo bolelela boammaaruri, ga ke ise nke ke bone motho ope mo Iseraele yo o nang le tumelo e kgolo jaana.+11 Le fa go ntse jalo ke a lo bolelela, batho ba le bantsi ba ba tswang kwa botlhaba le kwa bophirima ba tla tla ba bo ba nna* fa tafoleng le Aborahame le Isake le Jakobe mo Bogosing jwa magodimo;+12 mme ba ba tshwanetseng go tsena mo Bogosing bone ba tla latlhelwa kwa ntle kwa lefifing. Fa ba le koo ba tla bokolela ba bo ba felelwa ke maatla.”*+13 Foo Jesu o ne a raya modiredi wa masole a re: “Tsamaya. A se o se kopileng se diragale, ka gonne o na le tumelo.”+ Mme ka yone nako eo, motlhanka yoo o ne a fola.+14 E rile Jesu a tla mo ntlong ya ga Petere, o ne a fitlhela mogogwadia+ Petere a robetse a tshwerwe ke letshoroma.+15 Ka jalo, o ne a tshwara seatla sa gagwe+ a bo a fola, mme o ne a ema a bo a mo direla dijo.16 Fa go sena go nna maitseboa, batho ba ne ba mo tlisetsa batho ba le bantsi ba ba laolwang ke madimona; mme o ne a leleka meya eo ka lefoko, e bile o ne a fodisa botlhe ba ba neng ba lwala,17 gore go tle go diragale se moporofeti Isaia a neng a se bua fa a ne a re: “Ene ka boene o ne a rwala dipobolo tsa rona a bo a rwala malwetse a rona.”+18 E rile Jesu a bona boidiidi bo mo dikologile, o ne a laela barutwa ba gagwe gore ba ye le ene ka kwa letlhakoreng le lengwe la lewatle.+19 Mme mokwadi mongwe o ne a tla a bo a mo raya a re: “Moruti, ke tla go sala morago gongwe le gongwe kwa o yang gone.”+20 Le fa go ntse jalo, Jesu o ne a mo raya a re: “Bophokoje ba na le mengobo le dinonyane di na le dintlhaga, mme Morwa motho ene ga a na kwa a ka latsang tlhogo ya gagwe gone.”+21 Foo morutwa yo mongwe o ne a mo raya a re: “Morena, mma ke tsamaye ke ye go fitlha rre pele.”+22 Jesu o ne a mo raya a re: “Tswelela o ntshale morago, mme o tlogele baswi ba fitlhe baswi ba bone.”+23 Go tswa foo, Jesu le barutwa ba gagwe ba ne ba palama mokoro ba tsamaya.+24 Jaanong go ne ga tsoga setsuatsue mo lewatleng, mo mokoro o neng wa tlala ka metsi; le fa go ntse jalo, ene o ne a robetse.+25 Mme ba ne ba tla ba bo ba mo tsosa, ba re: “Morena, re boloke, re tloga re swa!”26 Le fa go ntse jalo, o ne a ba raya a re: “Ke ka ntlha yang fa lo tshogile thata jaana, lona ba lo nang le tumelo e potlana?”+ Go tswa foo, o ne a ema a bo a kgalema diphefo le lewatle, mme go ne ga nna le tshisibalo e kgolo.+27 Ka jalo, banna bano ba ne ba gakgamala mme ba re: “Motho yono ke wa mofuta mang? Tota le diphefo le lewatle di a mo ikobela.”28 E rile a fitlha ka kwa letlhakoreng le lengwe mo kgaolong ya Bagadara, o ne a kgatlhantshiwa ke banna ba babedi ba ba laolwang ke madimona ba tswa mo mabitleng.*+ Ba ne ba le bogale ka tsela e e sa tlwaelegang, ka jalo go ne go se na ope yo o nang le bopelokgale jwa go feta ka tsela eo.29 Mme ba ne ba goa ba re: “O batla eng mo go rona, Morwa Modimo?+ A o tlile fano go tla go re otlhaya+ pele ga nako e e tlhomilweng e goroga?”+30 Mme go ne go na le dikolobe tse dintsi di fula kgakajana le bone.+31 Ka jalo, madimona ao a ne a simolola go mo kopa a re: “Fa o re leleka, re ise kwa dikolobeng.”+32 Mme o ne a a raya a re: “Tsamayang!” Ka yone nako eo, a ne a tswa mo banneng bao a bo a ya go tsena mo dikolobeng, mme dikolobe tseo tsotlhe di ne tsa taboga mme fa di fitlha fa thaba e felelang gone di ne tsa wela mo lewatleng di bo di swela mo metsing.33 Fa badisa ba bona seno, ba ne ba tshaba mme fa ba tsena kwa motseng ba ne ba bolelela batho sengwe le sengwe se se diragatseng, go akaretsa le tiragalo ya banna ba ba laolwang ke madimona.34 Mme batho botlhe mo motseng ba ne ba tswa ba ya go kgatlhantsha Jesu, mme e rile ba mmona, ba ne ba nna ba mo kopa gore a tswe mo kgaolong ya bone.+


text:
Dr Peter Magubane o gopola kopano ya ntlha ya gagwe le monna yo kwa morago a tla balwang jaaka tsala ya botshelô jotlhe. 'E ne e le ka matsatsi ao Mandela e eng e le rramolao. Ke ne ke tlhoka mmueledi go ka emela rre wa me yo a neng a amegile mo kotsing ya sejanaga, mme ke ne ka ya kwa dikantorong tsa ga Mandela le Tambo', oa gopola. 'Ka nako eo ke ne ke sa itse gore ba na le seabe mo dipolotiking tsa naga.
Mandela o ne a mpolelela fa a sena nako mme a sa batle go tsaya dikgetse di le dintsi, ka ge a ne a feleletsa dikgetse tse a setseng a di tsere. Ke ne ka tshwanela ke go batla mmueledi o mongwe.' Fa nako e ntse e tsamaya, bana ba ga Peter ba ne ba tsalana le ba ga Mandela ka ge ba ne ba tsena sekolo mmogo kwa Swaziland. 'Ke ne ka kgona go ba fa senamelwa sa go ya sekolong, ka ge ke ne ke itse gore mmaabona [Winnie Madikizela-Mandela] ga a kgone go dira jalo ka ge a kganeditswe.
Ka lesego ke ne ke na le batho ba ke neng ke ba tshepa ba ba ka se rothising mmutla madi.' Peter o a tlhalosa. Ka iketlo, go sa lebagana, botsala bo a tlholega magarenga ga borradipolotiki ka bobedi – yo a buang ka mafoko le ditiro, le yo o buang ka setsayaditshwantshô sa gagwe.
Dr Peter Magubane o etela Nelson Mandela kwa kgolegelong ya Robben Island, go tiisa botsala magareng ga, ka motsi oo, mopresidente wa nako e e tlang wa naga le rraditshwantsho yo o mafolofolo. 'Ke ne ke dirisa leina le e seng la nnete la seXhosa – Ralanqobuso Mtirara. Ga ke itse gore ba ntetleletse jang go tsena, fela ba ntetleletse.
Re ne ka bobedi ra makatswa ke ka fao nako e amileng ditebego tsa rona fela mmogo re ne re le balwantwa ba ba tiileng mo pelong,' go bua Peter. 'Mandela o ne a nkakgolela tiro ya batsayaditshwantshô e ke neng ke e dira go senola naga ke sa boife.' Kopano e khutshwane mme puisano ga e bonolo ka fa ba lebilwe ke baokamedi ba kgolegelo ba le babedi ba ba emeng gaufinyana.
Le fa go le jalo, Peter o a itse gore kgolagano e e botlhokwa e dirilwe magareng ga banna ka bobedi.
Ka 11 Tlhakole 1990, Dr Peter Magubane o lebagana le maswabi a a bosula. 'Letsatsi le le golo mo historing ya naga, fa Mandela a gololwa kwa kgolegelong, le ne la mpha kgwetlho e kgolo ya batsayaditshwantshô jwa me. Boidiidi jwa batho bo ne bo kokoane kwa ntle ga kgolegelo ya Victor Vester kwa Paarl.
Batho ebile ba ne ba pagame mo godimo ga dibese le dillori. Batsayaditshwantshô ba ne ba le fa fatshe mme ke ne ka golagana le bona mo go batleng bodulo jo bo siametseng go tsaya motlha o montle ono. Fa Mandela kwa bokhutlhong a tswa, boidiidi bo ne ba kgomogela kwa pele ka maatla a a dirileng gore re gatakwe mo boitumelong joo.
Mo tirong ya me yotlhe, e ne e le sona setshwantshô se se botlhokwa se ke reteletsweng ke go se tsaya. Ke ne ke swabile nko go feta molomo, fela ke ne tla dira jang? Selo se le nosi fela e ne le go tswela pele le go ikgomotsa ka kitso ya gore ke kgonne go tsaya ditshwantshô tsa metlha e mengwe e e kgethegileng.' Tshono ya botshelô-jotlhe e fitlha fa Peter a nna le kopano e nngwe le Mandela.
Le fa a fetilwe ke 'dikgato tsa ntlha tsa kgololosego' tse di botlhokwa, Peter o tlotlomadiwa ke go tlhopiwa jaaka motsayaditshwantshô wa semmuso wa ga Mandela go gatisa phetogelo ya dingwaga tse nne go puso ya batho botlhe mo nageng.
Mme ka jalo loeto lwa histori lo a simolola. Peter o itse mateng a dikgagamatso tsa ka letsatsi tse di diragalang mo matshelong a MaAfrika-Borwa mo temeng eno ya dingwaga di le nne jaaka motsayaditshwantshô wa semmuso.
O tsaya ka bofefo maemô a a kwa godimo a a rebolwang ke ditshono tse di sa feleng tsa go tsaya ditshwantshô mo tseleng e e yang go puso ya dipolotiki e ntšha. Magubane o tlhalosa ka fa botsala jwa gagwe le Mandela bo tiileng ka teng jaaka ba tsaya loeto mmogo mo 'tselaneng ya kagiso'. 'Re ne re setse re tshepana mme re tlhomphana.
Jaaka motsayaditshwantshô, jaaka mongwe yo a gatisang histori, o ka se kgone go bua nnete fa o sa kgone go ka itshwarela. Mo dingwageng tse di kgethegileng tseno, ke ithutile gore o tlhoka go nna le bopelotelele; o tlhoka go ithuta go amogela gore diphoso di a dirwa.'
O tla fitlhela ditshwantshô tsa ga Mandela a tlhoafetse mme gape a kukile lesea; nako dingwe o a bina. Yo ke monna yo MaAfrika-Borwa a batho basweu a le mantsi a neng a akanya gore a ka farologana. Gore a netefatse letshogo lwa bona lo lo golo lwa go ba kgarametsa go tswa mo nageng, o rebotse diatla tsa kagiso, are: “Tlayang, a re direng mmogo, a re ageng naga eno mmogo.”.
Go na le tlhase mo matlhong a ga Peter fa a gopola motsi o o isitseng go setshwantshô se a se ratang mo bukeng ya gagwe ya Man of the People: A Photographic Tribute to Nelson Mandela. 'Ka go tlhoka pelaelo ke se Mandela a binang kwa moletlong wa matsalo a gagwe a dingwaga tse 72 se se tserweng kwa Kippies kwa Newtown, Johannesburg.
O kgona go bona boitumelo jwa kgololosego bo phatsima mo matlhong a gagwe'. Fa Peter a ne a fana ka makgolokgolo a ditshwantshô go Nelson Mandela o rile 'Ke ne ke batla go leboga Madiba go ntshepa, go mpha tshono ya go gatisa karolo eo ya botshelo jwa gagwe.'. Ka mafoko a Nelson Mandela, ditshwantshô-kgang tsa ga Peter Magubane ka ga tlhaolele, 'di thusitse go tlhagola tsela ya diphetogo mo Afrika Borwa'. Mo tseleng, Peter o itemogetse botswasetlhabelo jo bogolo mo botshelong jwa gagwe.


text:
Nthepha o ne a nna mo go nngwe ya matlo a barutabana kwa Lentsweletau. O ne a na le ngwaga a le foo, a ne a tla a huduga go tswa Tsabong. Kwa Tsabong gone, o ne a sale a ile fa ba fetsa dithuto tsa bone tsa borutabana kwa Lobatse.
Ba kgaogana ka ditsela. Fa Nthepha a ya Tsabong, Tshetsana a leba Bobonong. Ba kopana jaana Tshetsana a le mosha go goroga mo Kopong. Ene a segofala a boa kwa Bobonong, a tla gae. Nthepha ene o ne a sa ntse a ipotsa gore, a e tlaa re tsatsi lengwe, le ene a ipone a direla kwa gae, kwa Ratholo.
Ka ka nako eo ditsela e ne e ise e nne tsone sentle, go ne go le thata gore ba etelane. Le gone go tlhaeletsanya ka mogala tota go se motlhofo. Letsatsi la ditshupo la thusa la ba kopanya. Ga apewa, ga jewa, dikgang di ela jaaka noka e tletse. Morago ga dijo ke le setse le ile. Tshetsi a se ka a tlhola a re o fodisa matshego. Ba laelana, a gopola Kopong.
Ba nna ba etelana jalo, ba ntse ba lekodisanya botshelo. Letsatsi lengwe ba le mmogo, Tshetsana a kopa Nthepha gore a mo adime madi a age. A re kwa ga bone, ba pitlaganye, matlo ga a ba lekane. A re o nna le bana mo tlung mme ga a rate, ka ba a mo senyetsa. A tswelela a re, dilo di a nyelela mme fa a botsa, ga go na ope yo o itseng sepe, le fa e le yo o bonyeng sepe. A re selo se sa dilo go nyelelela mo phefong, se mo tshwenya thata. Ke sone se a batlang go nna le ntlo ya gagwe a le nosi, a tlogela bana koo.
Nthepha a dumalana nae. A bona e le mogopolo o montle thata. Kgang ya tswelela.Tshetsana a bolela fa dilwana tsotlhe tsa go aga di le teng, fela a tlhaela ka madi a baagi. A kopa Nthepha go mo adima P15,000.00 go tlatsa mo go leng teng gore a tle a duele baagi. Nthepha a solofetsa gore, le fa a se na sepe, o tlaa leka thata go thusa tsala ya gagwe. A solofetsa gore e tlaa re ka Matlhatso a a tlang, a bo a bonye sengwe mme Tshetsana a mo tlhole ka lone letsatsi leo. Ba kgaogana go le monate, tsala e solofeditse go thusa e nngwe.
Ga nna jalo. Ka Matlhatso a a latelang, TshetsI a goroga. Nthephi a thusa jaaka a ne a solofeditse.
Tsala ya boela gae e itumetse thata. Go ise go e kae, ntlo ya ema ka dinao. Nthephi a bidiwa go tla go e bona. Nnyaa,
Malatsi a feta, kgwedi ya boraro ya ba ya wela. Nthepha a leba tsela a bo a lapa. Ka kgwedi ya botlhano a leba Kopong. A a bona kae? A feta a di mmolelela di gana go fela Tshetsana. A mmolelela gore a tlogele go mo nna godimo jaaka loso, e bile ga se gore o palelwa ke go duela madinyana ao. A re fa Nthepha a bolawa ke tlala, e mmolaele koo, e seng mo ga ene Tshetsi. Nthepha a sala a hakgametse. A ipotsa gore a ke ene Tshetsana wa gale kana ke mongwe o sele. O boetse gae a swabile nko go feta molomo. Ga ya kae?
Morago ga kgwedi, ngwana a kojwa kwa sekoleng a sa duela madi a sekole. A ema tlhogo Tshetsi a ipotsa gore o ya go a bona kae madi. A gopola Nthephi. A ipolelela gore ke ene fela yo e ka reng a lela, a mo reetsa. A tswa ka kgoro, a leba Lentsweletau. Fa a tsena, Nthepha a nona pelo ka mathe, a akanya gore go tlisitswe madi ale a ntlo. Nteko ga a itse sepe.
Kgang ya nna e sele. Tshetsana a bolela fa a tsile go adima madi go ya go duelela ngwana kwa sekoleng. A le supa le le fa Nthephi. A re ene ga a na madi a e reng a tshwanetse go duelwa, a bo a duelwa ka dipuo tse di botlha, e bile, ga a batle go ema ope godimo a se loso. O kile a re o a ikoba Tshetsi, a re o raplea jaaka a itse, a nna a le supa le le fa Nthephi. A palelwa ke kgang Tshetsana a tswa a iphotlhere.
O boetse Kopong a sudile mowa, a sa itse gore o ya go dira jang ka ngwana. Mme fela, a lemoga fa dilo a di itirile. Mo tseleng, a gopola la Motswana le le reng, ‘E re go tlhalefa ngaka, le bolwetse o bo tlhalefe.’ motshwanes@yahoo.com


text:
Lekwalo le le Tswang Kwa Setlhopheng se se Laolang
Bakaulengwe le Bokgaitsadi ba ba Rategang:
“Ka metlha re leboga Modimo fa re lo umaka lotlhe mo dithapelong tsa rona, gonne re gopola tiro ya lona ya go nna le tumelo, re sa kgaotse, le tiro ya lona ya bonatla ya lorato le boitshoko jwa lona ka ntlha ya tsholofelo ya lona mo Moreneng wa rona Jesu Keresete fa pele ga Modimo wa rona le Rara.” (1 Bathes. 1:2, 3) Ruri mafoko ano a tlhalosa sentle kafa re ikutlwang ka teng ka lona! Re leboga Jehofa ka ntlha ya lona le ka tiro e e molemo e lo e dirang. Ke eng fa re rialo?
Mo ngwageng o o fetileng, lo ntse lo ema dilo tse di direlwang Bogosi nokeng ka “tiro ya lona ya go nna le tumelo” le “tiro ya lona ya bonatla ya lorato.” Ba le bantsi mo go lona ba ile ba batla ditsela tsa go oketsa bodiredi jwa bone. Bangwe ba ne ba fudugela kwa mafelong kgotsa kwa dinageng tse kwa go tsone go nang le tlhokego e kgolo ya baboledi ba Bogosi. Bangwe ba ne ba dira mefuta e mengwe ya bodiredi ka go rera phatlalatsa. Bontsi jwa lona lo ne lwa tlhotlheletsega go tsaya bobulatsela jo bo thusang ka paka ya Segopotso, ka kgwedi ya ketelo ya molebedi wa potologo kgotsa ka letsholo le le kgethegileng ka August 2014. Le fa maemo a lona a farologana, re a lo akgola ka gonne lo direla Jehofa ka moya otlhe. (Bakol. 3:23, 24) Eleruri “tiro ya lona ya go nna le tumelo” e dira gore re leboge Jehofa!
Gape re anaanela “tiro ya lona ya bonatla ya lorato” ya go ema nokeng tiro ya go aga mo lefatsheng lotlhe. Re tlhoka mafelo ano ka bonako ka gonne palo ya batho ba ga Jehofa e ntse e a oketsega. (Isa. 60:22) Akanya fela gore mo ngwageng o o fetileng re ne re na le baboledi ba le 8 201 545 e bile kgwedi le kgwedi re ne re tshwara palogare ya dithuto tsa Baebele di le 9 499 933. Ka ntlha ya koketsego eno, diofisi tse dintsi tsa makala di tlhoka go okediwa kgotsa go tlhabololwa. Ga go pelaelo gore seno se dira gore re tlhoke Diholo Tsa Bogosi tse di oketsegileng. Go ntse go le jalo, go tlhokega Diofisi Tsa Thanolo mo dikarolong tse di farologaneng tsa lefatshe gore baranodi ba direle mo lefelong le batho ba ba buang puo ya bone ba leng gone.
Ka jalo, re ka ipotsa jaana, ‘Nka dirang go ema nokeng tiro eno ya go aga?’ Bangwe ba rona re ka ithaopela tiro eno. Go sa kgathalesege gore a re na le bokgoni kgotsa nnyaa, rotlhe re na le tshiamelo ya go tshegetsa diporojeke tseno ka dilo tsa rona tse di tlhwatlhwakgolo. (Dia. 3:9, 10) Ka nako ya fa go agiwa motlaagana, Baiseraele ba ne ba ntsha meneelo thata jaana mo go neng ga ntshiwa kitsiso ya gore ba se ka ba tlhola ba ntsha meneelo. (Ekes. 36:5-7) Ga go pelaelo gore dikai tseno tse di mo Baebeleng di re ama pelo e bile di a re tlhotlheletsa. “Tiro ya lona ya bonatla ya lorato” mo tirelong eno e e boitshepo le yone e dira gore re leboge Jehofa!
Re itumela le go feta fa re bona bakaulengwe ba rona ba itshokela diteko. Ka sekai, akanya ka bakaulengwe ba rona ba ba rategang ba ba kwa Korea Borwa. Fa e sa le ka 1950, makawana a Basupi a ntse a atlholelwa go ya kgolegelong ka ntlha ya boitlhaodi jwa bone. Bontsi jwa bakaulengwe ba rona ba ne ba itshokela maemo ano ba tiile mo tumelong. A bo go re nontsha tumelo jang ne fa ba itshokela diteko!
Kwa Eritrea, bakaulengwe ba rona ba bararo ba na le dingwaga di feta 20 ba tswaletswe mo kgolegelong. Ba bangwe, go akaretsa le bokgaitsadi ba rona le bana ba bone ba ne ba tswalelwa mo kgolegelong ka nakwana. Maiteko a mantsi a go leka go ba golola a iteile se fololetse. Go ntse go le jalo, bakaulengwe ba rona ba tswelela ba ikanyega. Ba boloka bothokgami jwa bone mo maemong a a thata. Ga re ke re lebala go umaka bakaulengwe bano ba ba ikanyegang mo dithapelong tsa rona.—Bar. 1:8, 9.
Gone ke boammaaruri gore ba le bantsi mo go lona ga ba mo kgolegelong. Le fa go ntse jalo, ba le bantsi mo go lona ba setse ba tsofetse, ba a lwala, ba ganediwa ke balekane ba lenyalo kgotsa ke ba masika e bile ba lebane le mathata a a ka tswang a itsiwe ke lona fela. Le fa lo lebana le maemo ano, lo tswelela lo ntse lo direla Jehofa ka boikanyegi. (Jak. 1:12) Re a lo akgola bakaulengwe le bokgaitsadi! Boitshoko jwa lona bo dira gore re leboge Jehofa.
Tiro ya lona ya go nna le tumelo, tiro ya lona ya bonatla ya lorato le boitshoko jwa lona di dira gore re ‘ntshetse Jehofa ditebogo, gonne o molemo.’ (Pes. 106:1) Ruri re lo rata fela thata e bile re rapela gore Jehofa a lo nonotshe le go lo segofatsa gore lo kgone go tswelela lo ntse lo mo direla ka bosaengkae.
Bakaulengwe ba lona,
Setlhopha se se Laolang sa Basupi ba ga Jehofa


text: 19 Go tswa foo, o ne a tsena mo Jeriko a bo a ralala motse ono.2 Jaanong monna mongwe yo o bidiwang Sakaio o ne a le koo; e ne e le mokgethisi yo mogolo, e bile a humile.3 O ne a batla go bona Jesu, le fa go ntse jalo, e re ka a ne a le mokhutshwane ga a ka a kgona go mmona ka gonne batho ba ne ba le bantsi thata.4 Ka jalo, o ne a tabogela kwa pele a bo a palama setlhare sa mosikamore* gore a tle a mmone, ka gonne o ne a tloga a feta ka tsela eo.5 Jaanong fa Jesu a fitlha fa lefelong leo, o ne a leba kwa godimo mme a mo raya a re: “Sakaio, fologa ka bonako, ka gonne gompieno ke tshwanetse go ya kwa ntlong ya gago.”6 Foo o ne a fologa ka bonako mme a mo amogela a itumetse.7 Fa batho ba bona seno, botlhe ba ne ba ngongorega ba re: “O etetse kwa ntlong ya monna wa moleofi.”+8 Mme Sakaio o ne a ema ka dinao a bo a raya Jesu a re: “Morena bona, halofo ya dilo tsa me ke e naya bahumanegi, mme sepe fela se ke se tsereng ka dikgoka* mo mothong ope, ke se busa se menagane ganê.”+9 Foo Jesu o ne a re: “Gompieno poloko e tlile mo ntlong eno, ka gonne le ene ke morwa Aborahame.10 Gonne Morwa motho o tletse go batla le go boloka se se neng se latlhegile.”+11 Fa ba ntse ba reeditse dilo tseno, o ne a ba bolelela setshwantsho se sengwe, ka gonne o ne a le gaufi le Jerusalema mme ba ne ba akanya gore Bogosi Jwa Modimo bo ne bo tla tla ka ponyo ya leitlho.+12 Ka jalo, o ne a re: “Monna mongwe yo o tswang mo lelapeng la batlotlegi o ne a ya kwa lefatsheng le le kgakala+ gore a ye go tlhomiwa go nna kgosi a bo a boa.13 O ne a bitsa batlhanka ba gagwe ba le lesome mme a ba naya madi a selefera* a le lesome a bo a ba raya a re, ‘Dirang kgwebo go fitlha ke tla.’+14 Le fa go ntse jalo, batho ba naga ya gagabo ba ne ba mo tlhoile mme ba ne ba roma setlhopha sa baemedi gore ba ye go mo raya ba re, ‘Ga re batle gore o nne kgosi ya rona.’15 “Fa a boa a tswa go tlhomiwa go nna kgosi, o ne a bitsa batlhanka ba a neng a ba neile madi ao,* gore a utlwe gore ba dirile eng fa ba ntse ba dira kgwebo.+16 Ka jalo, wa ntlha o ne a tla a bo a re, ‘Morena, ke ne ka dirisa madi a gago gore ke bone madi a selefera a le lesome.’+17 O ne a mo raya a re, ‘O berekile, o motlhanka yo o molemo! E re ka o ne wa ikanyega mo selong se sennye thata, o tla laola metse e le lesome.’+18 Jaanong wa bobedi o ne a tla a bo a re, ‘Morena, ke dirisitse madi a gago gore ke bone madi a selefera a le matlhano.’+19 O ne a raya le yono a re, ‘Le wena o tla busa metse e le metlhano.’20 Mme yo mongwe o ne a tla a bo a re, ‘Morena, madi a gago a ke neng ke a fitlhile mo letseleng ke ano.21 Tota ke ne ke go tshaba, ka gonne o monna yo o setlhogo; o tsaya se o neng o sa se baya e bile o roba se o neng o sa se jala.’+22 Kgosi e ne ya mo raya e re, ‘Ke go atlhola ka mafoko a o a buileng, motlhanka ke wena yo o bosula. Gakere o ne o itse gore ke monna yo o setlhogo, yo o tsayang se a sa se bayang le yo o robang se a sa se jalang?+23 Jaanong ke ka ntlha yang fa o ne o sa tsenye madi* a me mo bankeng? Fa ke goroga, ke ne ke tla a fitlhela a na le morokotso.’24 “Foo o ne a raya ba ba emeng foo a re, ‘Tsayang madi a a mo go ene mme lo a neye yo o nang le madi a selefera a le lesome.’+25 Le fa go ntse jalo, ba ne ba mo raya ba re, ‘Morena, o na le madi a selefera a le lesome.’26 ‘Ke a lo bolelela, mongwe le mongwe yo o nang le sengwe, o tla newa mo go oketsegileng, mme yo o se nang sepe, tota le se a nang le sone se tla tsewa mo go ene.+27 Mo godimo ga moo, tlisang baba bano ba me ba ba neng ba sa batle gore ke nne kgosi ya bone mme lo ba bolaele fa pele ga me.’”28 Fa a sena go bua dilo tseno, o ne a tswelela ka loeto lwa gagwe a ya kwa Jerusalema.29 Mme e rile a atamela Bethefage le Bethani kwa Thabeng ya Lotlhware,+ o ne a roma barutwa ba gagwe ba babedi,+30 a re: “Yang kwa motsaneng o lo o bonang ole, mme fa lo sena go tsena mo go one, lo tla fitlhela tonkana e golegilwe, e motho ope a iseng a ko a e palame. Lo e golole lo bo lo e tlisa kwano.31 Mme fa mongwe a lo botsa a re, ‘Ke ka ntlha yang fa lo e golola?’ lo mo reye lo re, ‘Morena o a e tlhoka.’”32 Ka jalo, ba ba neng ba romilwe ba ne ba tsamaya mme ba fitlhela go ntse fela jaaka a ne a ba boleletse.+33 Mme fa ba ntse ba golola tonkana eo, beng ba yone ba ne ba ba raya ba re: “Ke ka ntlha yang fa lo golola tonkana eo?”34 Ba ne ba re: “Morena o a e tlhoka.”35 Mme ba ne ba isa tonkana eo kwa go Jesu ba bo ba ala diaparo tsa bone mo godimo ga yone mme Jesu o ne a e palama.+36 Fa a ntse a tsamaya, ba ne ba ala diaparo tsa bone mo tseleng.+37 Fela fa a fitlha gaufi le tsela e e tswang mo Thabeng ya Lotlhware, barutwa botlhe ba bantsintsi ba ne ba simolola go itumela le go baka Modimo ka lentswe le le kwa godimo ka ntlha ya dikgakgamatso* tsotlhe tse ba neng ba di bone,38 ba re: “A go bakwe Kgosi e e tlang ka leina la ga Jehofa!* A go nne kagiso kwa legodimong, le kgalalelo e ye kwa Modimong yo o kwa magodimong!”+39 Le fa go ntse jalo, Bafarasai bangwe ba ba neng ba na le batho bao, ba ne ba mo raya ba re: “Moruti, kgalemela barutwa ba gago.”+40 Mme o ne a ba raya a re: “Ke a lo bolelela, fa batho bano ba ne ba ka didimala, maje a ne a tla goa.”41 Fa a fitlha gaufi le motse, o ne a o leba mme a o lelela,+42 a re: “Ke eletsa e kete o ka bo o lemogile dilo tse di ka go tlisetsang kagiso, mme jaanong o fitlhetswe dilo tseno.+43 Ka gonne malatsi a tla tla a mo go one baba ba gago ba tla agang legora la dikota tse di motsu go go dikologa mme ba tla go kokoanela ba bo ba go tlhasela* mo letlhakoreng lengwe le lengwe.+44 Ba tla go tšhwetlakanya, wena le bana ba gago botlhe,+ mme ga ba kitla ba tlogela leje lepe mo godimo ga le lengwe mo go wena,+ ka gonne o ne wa se ka wa lemoga nako ya go tlhatlhobiwa ga gago.”45 Go tswa foo, o ne a tsena mo tempeleng a bo a leleka ba ba neng ba rekisa a ba ntshetsa kwa ntle,+46 mme a ba raya a re: “Go kwadilwe go twe, ‘Ntlo ya me e tla nna ntlo ya thapelo,’+ mme lona lo e dirile logaga lwa dinokwane.”+47 O ile a tswelela a ruta mo tempeleng letsatsi le letsatsi. Mme baperesiti ba bagolo le bakwadi le baeteledipele ba ne ba batla go mmolaya;+48 le fa go ntse jalo, ba ne ba se ka ba bona tsela epe ya go dira jalo, ka gonne batho botlhe fela ba ne ba nna ba mo kokoanetse gore ba mo reetse.+


text: 16 Go tswa foo, Jehofa o ne a dirisa Jehu+ morwa Hanani,+ go itsise katlholo e a neng a tla e tlisetsa Baasha a re:2 “Ke go ntshitse mo loroleng mme ka go dira moeteledipele wa batho ba me ba Iseraele,+ le fa go ntse jalo, o ne wa nna wa tsamaya mo tseleng ya ga Jeroboame mme wa dira gore batho ba me ba Iseraele ba leofe mo ba neng ba nkgopisa ka maleo a bone.+3 Ka jalo, ke nyeletsa Baasha le ba lelapa la gagwe, mme ke tla dira gore lelapa la gagwe le nne jaaka lelapa la ga Jeroboame+ morwa Nebate.4 Ope fela wa ga Baasha yo o swelang mo motseng o tla jewa ke dintša; mme ope fela wa gagwe yo o swelang mo nageng o tla jewa ke dinonyane tsa magodimo.”5 Fa e le pego yotlhe ya botshelo jwa ga Baasha, se a se dirileng le kafa a neng a le maatla ka gone, a ga e a kwalwa mo bukeng ya dipego tsa metlha ya dikgosi tsa Iseraele?6 Go tswa foo, Baasha o ne a swa jaaka borraagwemogolo mme a fitlhelwa mo Tiresa;+ mme morwawe e bong Ela o ne a nna kgosi mo boemong jwa gagwe.7 Jehofa o ne a dirisa moporofeti Jehu morwa Hanani gape go itsise katlholo e e neng e tla tlela Baasha le ba lelapa la gagwe, ka ntlha ya bosula jotlhe jo Baasha a neng a bo dirile mo matlhong a ga Jehofa mme a mo kgopisa ka ditiro tsa gagwe, a dira jaaka ba lelapa la ga Jeroboame, le ka ntlha ya go bo a ne a mo* kgemethile.+8 Mo ngwageng wa bo26 wa ga Kgosi Asa wa Juda, Ela morwa Baasha o ne a nna kgosi ya Iseraele mo Tiresa, mme o ne a busa dingwaga di le pedi.9 Motlhanka wa gagwe e bong Simeri, molaodi wa halofo ya dikara tsa gagwe tsa sesole, o ne a mo logela leano la boferefere fa a ne a le mo Tiresa a nwa gore a bo a tagwe kwa ntlong ya ga Aresa, yo o neng a okametse ntlo ya segosi mo Tiresa.10 Simeri o ne a tsena a bo a mo kgemetha+ mme a mmolaya mo ngwageng wa bo27 wa ga Kgosi Asa wa Juda, mme o ne a nna kgosi mo boemong jwa gagwe.11 E rile a nna kgosi, fela fa a sena go nna mo setulong sa gagwe sa bogosi, o ne a bolaya ba lelapa la ga Baasha botlhe. Ga a ka a tlogela monna ope* a tshela, e ka tswa e le ba masika a gagwe* kgotsa ditsala tsa gagwe.12 Ka jalo, Simeri o ne a fedisa ba lelapa la ga Baasha botlhe, go ya ka se Jehofa a neng a buile gore se tla diragalela Baasha a dirisa moporofeti Jehu.+13 Seno se ne sa direga ka ntlha ya maleo otlhe a Baasha le morwawe e bong Ela ba neng ba a dirile le ka ntlha ya maleo a ba neng ba dirile gore Baiseraele ba a dire ka go kgopisa Jehofa, Modimo wa Iseraele ka medingwana ya bone e e se nang mosola.+14 Fa e le pego yotlhe ya botshelo jwa ga Ela, sotlhe se a se dirileng, a ga e a kwalwa mo bukeng ya dipego tsa metlha ya dikgosi tsa Iseraele?15 Mo ngwageng wa bo27 wa ga Kgosi Asa wa Juda, Simeri o ne a nna kgosi malatsi a le supa mo Tiresa fa masole a ne a kampile gore a tle a lwe le Gibethone,+ e e neng e le ya Bafilisitia.16 Fa nako e ntse e tsamaya, masole a a neng a kampile a ne a utlwa go twe: “Simeri o logile leano la boferefere mme gape o bolaile kgosi.” Ka jalo, mo letsatsing leo Baiseraele botlhe ba ne ba tlhoma Omeri,+ molaodi wa masole, gore a nne kgosi ya Iseraele mo kampeng.17 Omeri le Baiseraele botlhe ba ne ba tswa mo Gibethone mme ba ya go tlhasela Tiresa.18 E rile Simeri a bona gore motse o ne o gapilwe, o ne a ya kwa toreng e e sireletsegileng ya ntlo ya kgosi a bo a fisa ntlo ya kgosi* a le mo teng ga yone, mme o ne a swa.+19 Seno se ne sa direga ka ntlha ya maleo a gagwe a a a dirileng ka go dira se se bosula mo matlhong a ga Jehofa fa a ne a tsamaya mo tseleng ya ga Jeroboame le ka ntlha ya boleo jo a neng a dira gore Baiseraele ba bo dire.+20 Fa e le pego yotlhe ya botshelo jwa ga Simeri le leano la gagwe la boferefere le a neng a le loga, a ga e a kwalwa mo bukeng ya dipego tsa metlha ya dikgosi tsa Iseraele?21 Ka yone nako eo, batho ba Iseraele ba ne ba kgaogana go nna ditlhopha tse pedi. Setlhopha se sengwe sa batho se ne sa sala Tibeni morwa Ginathe morago, se batla go mo dira kgosi, mme setlhopha se sengwe se ne sa sala Omeri morago.22 Le fa go ntse jalo, batho ba ba neng ba le mo letlhakoreng la ga Omeri ba ne ba fenya batho ba ba neng ba le mo letlhakoreng la ga Tibeni morwa Ginathe. Ka jalo, Tibeni o ne a swa, mme Omeri o ne a nna kgosi.23 Mo ngwageng wa bo31 wa ga Kgosi Asa wa Juda, Omeri o ne a nna kgosi ya Iseraele, mme o ne a busa dingwaga di le 12. O ne a busa mo Tiresa dingwaga di le thataro.24 O ne a reka thaba ya Samarea mo go Shemere ka ditalenta* tsa selefera di le pedi a bo a aga motse mo thabeng eo. O ne a bitsa motse o a neng a o agile a re ke Samarea,*+ a o reelela ka Shemere, mong* wa thaba eo.25 Omeri o ne a nna a dira se se bosula mo matlhong a ga Jehofa, mme o ne a le bosula go gaisa botlhe ba ba nnileng teng pele ga gagwe.+26 O ne a tsamaya mo ditseleng tsotlhe tsa ga Jeroboame morwa Nebate le mo boleong jo a neng a dirile gore Baiseraele ba bo dire ka go kgopisa Jehofa, Modimo wa Iseraele ka medingwana ya bone e e se nang mosola.+27 Fa e le pego yotlhe ya botshelo jwa ga Omeri, se a se dirileng le ditiro tsa gagwe tse di maatla, a ga e a kwalwa mo bukeng ya dipego tsa metlha ya dikgosi tsa Iseraele?28 Go tswa foo, Omeri o ne a swa jaaka borraagwemogolo mme a fitlhelwa mo Samarea; mme morwawe e bong Ahabe+ o ne a nna kgosi mo boemong jwa gagwe.29 Ahabe morwa Omeri o ne a nna kgosi mo Iseraele mo ngwageng wa bo38 wa ga Kgosi Asa wa Juda, mme Ahabe morwa Omeri o ne a busa Iseraele kwa Samarea+ dingwaga di le 22.30 Ahabe morwa Omeri o ne a dira se se bosula mo matlhong a ga Jehofa go gaisa botlhe ba ba nnileng teng pele ga gagwe.+31 Jaaka e kete go tsamaya mo maleong a ga Jeroboame+ morwa Nebate e ne e le selo se sennye fela mo go ene, gape o ne a tsaya Jesebele+ morwadia Ethebaale, kgosi ya Basidona,+ gore a nne mosadi wa gagwe mme o ne a simolola go direla Baale+ le go mo ikobela.32 Mo godimo ga moo, o ne a direla Baale sebeso kwa ntlong* ya ga Baale+ e a neng a e agile mo Samarea.33 Gape Ahabe o ne a dira kota e e boitshepo.*+ Ahabe o ne a dira dilo tse dingwe tse dintsi tse di kgopisang Jehofa, Modimo wa Iseraele go gaisa dikgosi tsotlhe tsa Iseraele tse di nnileng teng pele ga gagwe.34 Mo motlheng wa gagwe, Hiele wa Mobethele o ne a aga Jeriko sesha. Fa a ne a thaya motheo wa yone o ne a swelwa ke ngwana wa gagwe wa leitibolo e bong Abirame, mme fa a ne a tsenya ditswalo tsa yone o ne a swelwa ke ngwana wa gagwe wa gofejane e bong Segube, go ya ka lefoko le Jehofa a neng a le buile ka Joshua morwa Nune.+


text:
Mele Wame Ke Wame
Lenaneo La Thibelo Kgokgontsho Yabana
3. Pina Ya Boraro Motshameko Wa Ga Ekabo
Maikaelelo
Go ruta bana go nna le maatla a go ganana kgotsa gore “NNYAA”
Motshameko o, oka o dirisa nako tsothe, bogolo jang ga o belaela gore ngwana mongwe oka tswa ana le seemo,
se se sa itumediseng, gore o kgone o tlhaloganye gore go diragala eng.
Dirisa motshameko go fa dikarabo mo diemong tsedi thata tse go seng motlhofo go tswa mo go tsone.
Dikai:
1. Gago ka diragala gore motho a kokote, ole esi mo lapeng?
-O seka wa bula lebati.
-Bitsa/ Leletsa moagisane kana mongwe wa losika, fa ele gore motho yoo kokotang o gana go tsamaa.
-Leletsa Sepodisi ga o boifa e bile o thokile thuso.
2. Go tlaareng ga motlhokomedi,a bata gogo tshwara tshwara dikarolo tsa bong.
-Ganana le ene, mme o itsise mongwe
-O seka wa fitlha kgotsa wa dira sephiri lefa baka go raa bare ke sephiri.
3. Ga go ka diragala gore motho yoo sa moitseng are o latlhegetswe ke ntsanyana, jaanong bare o ba thuse go e batla.
a) -Baree ore “Nnyaa”ga o letelelwe go tsamaa le motho o sa moitse, lefa ba ka kopa.
Re tshwanetse ra baakanyetsa bana diemo tsedi farologaneng, baitsi gore go nale metlhale e mentsi e baka welang mo kgokgontshong ka yone. Jalo o bafe dikai tsedi farologaneng ga o ba ruta.
Tlhalosetsa bana gore motho yo ba sa moitsing o raa mang?
Ga o ka botsa bana gore, motho yo ba sa moitsing ke mang. O tlaa utlwa dikarabo tsedi farologaneng tse di ntsi. Dikai:
1) Ke motho yoo bosula.
2) Ke motho yoo ka go tlhokofatsang.
3) Ke motho yoo fang bana, dimonamone
Re ruta bana gore:
-O seka wa bua le motho o sa moitse.
-O seka wa pagama koloi ya motho osa moitsi.
-O seka wa tsaa dimonamone mo, mothong yoo sa moitseng.
-Mme gansti re lebala go ba tlhalosetsa gore, motho yoo sa moitseng re raa mang tota.
Santlha: ruta bana gore motho yo ba sa moitseng ke mang.-ke motho yoo sa sikaneng nae ka sepe gotlhelele, ebile o sa mo itse.
E ka nna, Monna kgotsa mosadi, motho yo mogolwane kgotsa yoo mmotlana. E ka nna mohumi kana mohumanegi. Kgotsa motho wa letso fela le sele. Re tshwanetse raba bolelela gore gase gore motho mongwe le mongwe yoo sa moitsing o bosula, mme jalo ga motho yoo moitseng aka go kopanya le motho yoo sa moitseng, le kgona go feleletsa lele ditsala.
Mme ka jalo o seka wa bua le motho o sa moitse, ga lo sa kopanngwa ke motho yoo moitseng.
.
Dipaka/ Dingwaga Tsa Enthanete Le Tiriso Ya Maranyane
Dingwaga tse re tshelang mogo tsone ke, tse tiriso ya enthanete/ maranyane eleng
ko godimo, mo batho baba sa itsaneng banang le dikitso tsedi tseneletseng ka ba bangwe, jaaka “face book”, Twitter”, le tse dingwe. Go mothofo gore batho ba itsi maina a bana ba lelepa, mo go ka bakang gore go nne motlhofo mo go bone go kaba ngoka go tsamaa le bone, mo goka ba tsenyang mo diphatseng. Ruta bana gore le fa
motho aka itse maina a bone le tsedingwe ka malapa a bone, ga ba sa itsane ka gope ba seka ba tsamaya le bone.
Ga ba bona dikai tse batho baba sa baitseng baka lekang go ba ngoka ka tsone, jaaka:
a) “Mmago are ketle gogo tsaa mo sekolong, ka gore o santse a tshwaregile”.
b) “Tla o bone kena le dintsanyana tse dintle mo koloing”.
c)“Tsena mo koloing ke batla gogo bontsha sengwe se se itumedisang, kea go solofetsa ke ta go busa.”
(Gakologelwa gore batho ba ke batho baba itseng batho ko lwapeng, mme ba kgona go tsietsa bana)
Se se botlhokwa ke gore ba seka ba nna ba amogela dimpho dipe gotswa ko batho ba ba saba itseng, le fa mpho ya teng e kgatlhisa tota!
Mafoko A Ga Cynthie Gotswa Mo Setswhantshong Sa Motshikinyego
Jaanong rea go tshameka “motshameko wa , Ga e kabo”.
Mo pineng e rea go ithuta gore re ka dira jang fa motho yoo sa moitseng a leka gogo ngoka gore o tsamae le ene, kana a leke gogo tshwara tshwara dikarolo tsa bong.
A o itse ko dikarolo tsa gago tsa bong ko dileng teng? Di bipilwe ke diaparo tsa gago tsa mo teng.
Ga goope yoo tshwanentseng go tshwara dikarolo tsa bong, kontle ga o sale mmotlana,jalo mme kana rre o tshwanetse gogo tlhapisa teng, mme o tla ithuta ga o ntse o gola. Kana ga o lwala, mooki,
mme kgotsa rre baka go tshwara teng ba gofa molemo, gago tshwanetse. Ko ntle ga seo,gagoope yoo tshwanetseng gogo tshwara dikarolo tsa bong. Rea go ithuta gore, re ka dira jang ga motho mo lapeng ,
kana losika a ka leka gogo lematsa. Se o tshwanetseng go se dira gare opela ke go goela ko godimo ore “NNYAA”,.......... Rea go tshameka motshameko wa ga e kabo,o nale le dipotso le dikarabo.
Gore o nne mofenyi mo motshamekong o , o tshwanetse go re “Nnyaa fela”
Motshameko wa” Ga e kabo.....Mafoko
Ore Nnyaa! Ore Nnyaa fela!
Ga ekare, sekolo setswa motho yoo sa moitsing a leka gogo isa lapeng
A kgweetsa koloi ,e ntle a bo are “ dumela a o batla ke go pega?
‘ Nyaa ga ke goitse
Gake kake ka pagama koloi ya gago, ka gore mme le rre,
barile ke seka ka tsamaa le motho ke sa moitsi. Kare NNYAA!!
Bua ore Nnyaa!!
Jaanong ga ole ,ko lapeng
Abo motlhokomedi wag ago,
a leka gogo tshwara ko tlase,o dira jang?
Ore Nyaa,mma
Gake batle o ntshwara koo,
ka gore dikarolo tseo ke tsame tsedi bofitlha
Gape mmele wame gase wag ago,
kare NNYAA!! Ore NNYAA fela!!
Re tshameka motshameko wa “Ga e kabo”
Gonale le dipotso le dikarabo,
ga o batla go nna mofenyi ka nako tsotlhe!
Se ke seo tshwanetseng wa se dira,
ore NNYAA!Ore NNYAA fela!!
Jaanong ga ele gore gona le mongwe
Tsala kgotsa mongwe wa losika
Babo bago tshwara tshwara, kana ba go lematsa
Gobo go go utlusa bothoko? Ore NNYAA
Ke kopa o seka wa dira jalo,
Ga ke bate o ntshwara jalo, le fa ke gorata,
Ke kopa o seka wa ntshwara jalo,
O a bona gore ke monnye,
kare NNYAA! Ore NNYAA fela!
Ore NNYAA!
Translations : Oageletse Bansan Keatholetswe (Ambassador for Botswana)
Written and Animated by: Chrissy Sykes © 2019